title: Deċiżjoni tal-Parlament Ewropew tal-5 ta' Mejju 2010 dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima V – Il-Qorti tal-Awdituri

text:
               25.9.2010

               MT

               Il-Ġurnal Uffiċjali tal-Unjoni Ewropea

               L 252/89

         DEĊIŻJONI TAL-PARLAMENT EWROPEW
   tal-5 ta' Mejju 2010
   dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima V – Il-Qorti tal-Awdituri
   (2010/501/UE)
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2008 (1),
   wara li kkunsidra l-kontijiet annwali finali tal-Komunitajiet Ewropej għas-sena finanzjarja 2008 – Volum I (C7-0176/2009) (2),
   wara li kkunsidra r-rapport annwali tal-Qorti tal-Awdituri għall-awtorità ta' kwittanza dwar il-verifiki interni mwettqa fis-sena 2008,
   wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2008, flimkien mat-tweġibiet tal-istituzzjonijiet (3),
   wara li kkunsidra d-dikjarazzjoni ta' assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikolari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta' Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0097/2010),

               1.

               Jagħti l-kwittanza lis-Segretarju Ġenerali tal-Qorti tal-Awdituri għall-implimentazzjoni tal-baġit tagħha għas-sena finanzjarja 2008;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni u r-riżoluzzjoni li hi parti integrali minnha lill-Kunsill, lill-Kummissjoni, lill-Qorti tal-Ġustizzja tal-Unjoni Ewropea, lill-Qorti tal-Awdituri, lill-Ombudsman Ewropew u lill-Kontrollur Ewropew għall-Protezzjoni tad-Data, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU L 71, 14.3.2008.

      (2)  ĠU C 273, 13.11.2009, p. 1.

      (3)  ĠU C 269, 10.11.2009, p. 1.

      (4)  ĠU C 273, 13.11.2009, p. 122.

      (5)  ĠU L 248, 16.9.2002, p. 1.
    ---documentbreak---

               25.9.2010

               MT

               Il-Ġurnal Uffiċjali tal-Unjoni Ewropea

               L 252/90

         RIŻOLUZZJONI TAL-PARLAMENT EWROPEW
   tal-5 ta’ Mejju 2010
   li tinkludi kummenti li jagħmlu parti integrali mid-Deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2008, Taqsima V – Il-Qorti tal-Awdituri
   IL-PARLAMENT EWROPEW,
   wara li kkunsidra l-baġit ġenerali tal-Unjoni Ewropea għas-sena finanzjarja 2008 (1),
   wara li kkunsidra l-kontijiet annwali finali tal-Komunitajiet Ewropej għas-sena finanzjarja 2008 – Volum I (C7-0176/2009) (2),
   wara li kkunsidra r-rapport annwali tal-Qorti tal-Awdituri għall-awtorità ta’ kwittanza dwar il-verifiki interni mwettqa fis-sena 2008,
   wara li kkunsidra r-rapport annwali tal-Qorti tal-Awdituri dwar l-implimentazzjoni tal-baġit għas-sena finanzjarja 2008, flimkien mat-tweġibiet tal-istituzzjonijiet (3),
   wara li kkunsidra d-dikjarazzjoni ta’ assigurazzjoni dwar l-affidabilità tal-kontijiet, kif ukoll il-legalità u r-regolarità tat-tranżazzjonijiet li jaqgħu taħthom, ipprovduta mill-Qorti tal-Awdituri skont l-Artikolu 248 tat-Trattat KE (4),
   wara li kkunsidra l-Artikolu 272(10) u l-Artikoli 274, 275 u 276 tat-Trattat KE u l-Artikolu 314(10) u l-Artikoli 317, 318 u 319 tat-Trattat dwar il-Funzjonament tal-Unjoni Ewropea,
   wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikoli 50, 86, 145, 146 u 147 tiegħu,
   wara li kkunsidra l-Artikolu 77 u l-Anness VI tar-Regoli ta’ Proċedura tiegħu,
   wara li kkunsidra r-rapport tal-Kumitat għall-Kontroll tal-Baġit (A7-0097/2010),

               1.

               Jinnota li fl-2008 l-Qorti tal-Awdituri kellha disponibbli approprjazzjonijiet għall-impenji li kienu jammontaw għal total ta’ EUR 133 miljun (2007: EUR 122 miljun; 2006: EUR 114 miljun), b’rata ta’ utilizzazzjoni ta’ 90,66 %, taħt il-medja tal-istituzzjonijiet l-oħrajn (95,67 %);

               2.

               Ifakkar li, fir-rigward tas-sena finanzjarja 2008, il-kontijiet tal-Qorti ġew ivverifikati minn kumpanija esterna, PricewaterhouseCoopers (kif ukoll fl-2007; filwaqt li qabel minn KPMG), li waslet għal dawn il-konklużjonijiet:

                           (a)

                           fir-rigward tal-preċiżjoni tal-kontijiet għas-sena finanzjarja 2008, li “fil-fehma tagħna, dawn id-dikjarazzjonijiet finanzjarji jagħtu stampa vera u korretta tal-qagħda finanzjarja tal-Qorti Ewropea tal-Awdituri mill-31 ta’ Diċembru 2008, u għalhekk ir-riżultat finanzjarju u l-flussi tal-likwidità tagħha għas-sena ntemmu f’konformità mar-Regolament tal-Kunsill (KE, Euratom, Nru 1605/2002 tal-25 ta’ Ġunju 2002, ir-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill imsemmi, u r-Regoli tal-Kontabilità tal-Qorti Ewropea tal-Awdituri”; kif ukoll

                           (b)

                           fir-rigward tal-użu tar-riżorsi finanzjarji assenjati lill-Qorti u l-adegwatezza tal-proċeduri ta’ kontroll fis-seħħ matul is-sena finanzjarja 2008, li “m’hemmx elementi li ġibdu l-attenzjoni tagħna biex iġegħluna naħsbu li għall-aspetti sinifikattivi kollha u abbażi tal-kriterji (identifikati), (a) ir-riżorsi assenjati lill-Qorti ma ntużawx għall-iskopijiet previsti, u (b) il-proċeduri ta’ kontroll fis-seħħ ma jagħtux il-garanziji meħtieġa biex jiżguraw il-konformità tal-operazzjonijiet finanzjarji mar-regoli u r-regolamenti applikabbli”;

               3.

               Ifakkar is-suġġeriment tiegħu biex teżamina l-possibilità li toħloq struttura iktar razzjonali għall-Qorti, u jistieden lill-Qorti tikkunsidra mudelli alternattivi bil-għan li jitnaqqas in-numru totali tal-membri, billi jiġi stabbilit limitu ta’ membri u, pereżempju, tiġi adottata sistema ta’ rotazzjoni bbażata fuq il-prinċipju tal-ugwaljanza fost il-membri;

               4.

               Jinnota li l-isforzi tal-Qorti għat-titjib tal-proċedura tal-pubblikazzjoni u l-preżentazzjoni tar-rapporti annwali tagħha; jittama li tista’ tiġi stabbilita proċedura miftiehma għal dan l-istadju deċiżiv fil-proċess tal-kwittanza għall-użu fil-futur, b’attenzjoni xierqa għall-indipendenza assoluta tal-Qorti u l-prerogattivi tal-kumitat responsabbli;

               5.

               Jinnota li l-proċedura attwali tal-pubblikazzjoni u l-preżentazzjoni tar-rapporti speċjali tal-Qorti, jekk minn naħa ssaħħaħ l-identità u l-viżibilità tal-Qorti, min-naħa l-oħra tqajjem xi tħassib: filwaqt li l-Parlament jirrispetta bis-sħiħ id-dritt tal-Qorti li tippreżenta l-osservazzjonijiet fil-forma ta’ rapporti speċjali f’kull mument, huwa jqis li l-proċedura attwali, li tibda bil-preżentazzjoni pubblika tar-rapport speċjali u bil-konferenza stampa tal-Qorti sew qabel meta mqabbla mal-preżentazzjoni tar-rapport speċjali lill-Kumitat għall-Kontroll tal-Baġit, mhux bilfors jirrispetta bis-sħiħ ir-rwol tal-Qorti bħala istituzzjoni li tirrapporta u li tassisti lill-Parlament u lill-Kunsill fl-eżerċizzju tas-setgħat tagħhom ta’ kontroll fuq l-implimentazzjoni tal-baġit;

               6.

               Jilqa’ l-fatt li rapport ta’ “reviżjoni bejn il-pari” minn grupp internazzjonali ta’ reviżjoni bejn il-pari (ikkunsinnat f’Diċembru 2008) wasal għal konklużjoni ġenerali, u li r-rapport għaraf li l-maġġoranza tar-rakkomandazzjonijiet ġew antiċipati fil-qafas tal-pjan ta’ azzjoni li sar qabel ir-reviżjoni; jilqa’ l-intenzjoni tal-Qorti li tintegra r-rakkomandazzjonijiet l-oħra fl-Istrateġija ta’ Verifika 2009–2012 u l-impenn tagħha biex timplimentahom waqt it-tali perjodu;

               7.

               Jinnota li minkejja l-Qorti rreklutat 97 impjegat fl-2008 (48 uffiċjal, 18-il aġent temporanju u 31 aġent kuntrattwali), in-numru kumplessiv ta’ postijiet battala fi tmiem l-2008 (69) kienu ogħla minn dak ta’ tmiem l-2007 (56); jieħu f’kunsiderazzjoni l-fatt li l-Qorti kisbet 22 post ġdid (b’total ta’ 853), u li kien in-nuqqas ta’ kandidati idonei li impedixxa lill-Qorti milli tirrekluta kemm jista’ jkun membri tal-persunal ġodda kif ippjanat; jitlob lill-Qorti tirrapporta dwar il-progress tagħha biex tqassar id-dewmien fil-proċess tar-reklutaġġ;

               8.

               Jilqa’ t-twaqqif ta’ Kumitat Konġunt għall-Opportunitajiet Indaqs, il-progress li sar fl-oqsma tal-informatika u tat-telekomunikazzjonijiet, u l-ġestjoni effikaċi tal-ispazju tal-uffiċini;

               9.

               Jinnota li r-rapport tal-2008 tal-awditur intern tal-Qorti kien ġeneralment pożittiv, u jilqa’ f’dan il-kuntest il-fatt li l-maġġoranza tar-rakkomandazzjonijiet imressqa mill-awditur intern ġew aċċettati u integrati fi pjanjiet ta’ azzjoni korrettivi; jilqa’ l-istabbiliment ta’ qafas għall-monitoraġġ tal-effikaċja tal-kontrolli interni, kif ukoll l-adozzjoni ta’ Indikaturi Ewlenin tar-Rendiment;

               10.

               Jilqa’ s-sistema integrata l-ġdida ta’ ġestjoni u kontroll finanzjarju (SAP), operattiva mill-1 ta’ Jannar 2008, li ppermettiet iffrankar tal-baġit u aktar effiċjenza għat-tliet istituzzjonijiet involuti (Kunsill, Qorti tal-Awdituri u Qorti tal-Ġustizzja) filwaqt li jiddispjaċih li l-Qorti tal-Awdituri ma implimentatx is-sistema qabel;

               11.

               Jilqa’ s-suċċess li għaddejja minnu l-kooperazzjoni interistituzzjonali mal-Qorti tal-Ġustizzja tal-Unjoni Ewropea fil-qasam tat-taħriġ;

               12.

               Ifakkar, fir-rigward tad-dikjarazzjonijiet tal-interessi finanzjarji tal-membri, li f’konformità mal-Kodiċi tal-Kondotta tal-Qorti, il-membri ta’ din tal-aħħar għandhom jittrasmettu dikjarazzjoni dwar l-interessi finanzjarji tagħhom lill-President tal-Qorti, li jżommha f’kundizzjonijiet ta’ riservatezza, u li dawn id-dikjarazzjonijiet mhumiex ippubblikati; itenni l-pożizzjoni tiegħu li skont din, fl-interess tat-trasparenza, id-dikjarazzjonijiet tal-interessi finanzjarji tal-membri tal-istituzzjonijiet kollha tal-UE għandhom ikunu aċċessibbli fuq l-Internet permezz ta’ reġistru pubbliku, u jistieden lill-Qorti biex tieħu l-miżuri meħtieġa f’dan ir-rigward;

               13.

               Ifaħħar lill-Qorti għall-kwalità tar-rapport annwali ta’ attività tagħha u jilqa’ l-inklużjoni ta’ kapitolu dwar is-segwitu li jingħata matul is-sena lid-deċiżjonijiet tal-Parlament dwar il-kwittanzi preċedenti.

      (1)  ĠU L 71, 14.3.2008.

      (2)  ĠU C 273, 13.11.2009, p. 1.

      (3)  ĠU C 269, 10.11.2009, p. 1.

      (4)  ĠU C 273, 13.11.2009, p. 122.

      (5)  ĠU L 248, 16.9.2002, p. 1.


title: Deċiżjoni tal-Kunsill tal-11 ta’ Marzu 2010 dwar l-iffirmar u l-applikazzjoni proviżorja tal-Ftehim ta’ Kooperazzjoni dwar Navigazzjoni bis-Satellita bejn l-Unjoni Ewropea u l-Istati Membri tagħha u r-Renju tan-Norveġja

text:
               29.10.2010

               MT

               Il-Ġurnal Uffiċjali tal-Unjoni Ewropea

               L 283/11

         DEĊIŻJONI TAL-KUNSILL
   tal-11 ta’ Marzu 2010
   dwar l-iffirmar u l-applikazzjoni proviżorja tal-Ftehim ta’ Kooperazzjoni dwar Navigazzjoni bis-Satellita bejn l-Unjoni Ewropea u l-Istati Membri tagħha u r-Renju tan-Norveġja
   (2010/652/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 172, flimkien mal-Artikolu 218(5) u l-ewwel subparagrafu tal-Artikolu 218(8) tiegħu,
   Wara li kkunsidra l-proposta mill-Kummissjoni Ewropea,
   Billi:

               (1)

               Il-Kummissjoni nnegozjat il-Ftehim ta’ Kooperazzjoni dwar Navigazzjoni bis-Satellita mar-Renju tan-Norveġja (minn hawn ’il quddiem imsejjaħ “il-Ftehim”) li ġie inizjalat fis-17 ta’ Lulju 2009.

               (2)

               Il-Ftehim huwa soġġett għal ratifika anki mill-Istati Membri.

               (3)

               Skont l-Artikolu 12(4) tiegħu, il-Ftehim għandu jiġi applikat proviżjorjament mill-Unjoni Ewropea, għal dak li jikkonċerna elementi li jaqgħu taħt il-kompetenza tagħha, u mir-Renju tan-Norveġja, sakemm jidħol fis-seħħ.

               (4)

               Il-Ftehim għandu jiġi ffirmat f’isem l-Unjoni Ewropea u applikat fuq bażi provviżorja kif previst f’din id-Deċiżjoni,

         ADOTTA DIN ID-DEĊIŻJONI:
   Artikolu 1
   L-iffirmar tal-Ftehim ta’ Kooperazzjoni dwar Navigazzjoni bis-Satellita bejn l-Unjoni Ewropea u l-Istati Membri tagħha u r-Renju tan-Norveġja b’dan huwa approvat f’isem l-Unjoni, soġġett għall-konklużjoni ta’ dan il-Ftehim.
   It-test tal-Ftehim huwa mehmuż ma’ din id-Deċiżjoni.
   Artikolu 2
   Il-President tal-Kunsill b’dan huwa awtorizzat jinnomina l-persuna/i bis-setgħa li tiffirma/jiffirmaw il-Ftehim f’isem l-Unjoni, soġġett għall-konklużjoni tiegħu.
   Artikolu 3
   Skont l-Artikolu 12(4) tal-Ftehim, għal dak li jikkonċerna l-elementi li jaqgħu taħt il-kompetenza tal-Unjoni, il-Ftehim għandu jiġi applikat fuq bażi proviżorja sakemm jidħol fis-seħħ. Il-Kummissjoni għandha tippubblika avviż f’Il-Ġurnal Uffiċjali tal-Unjoni Ewropea li jipprovdi informazzjoni dwar id-data tal-applikazzjoni proviżorja tal-Ftehim.
   Artikolu 4
   Din id-Deiċżjoni għandha tiġi ppubblikata f’Il-Ġurnal Uffiċjali tal-Unjoni Ewropea.

      Magħmul fi Brussell, il-11 ta’ Marzu 2010.

            Għall-Kunsill

            Il-President

         J. BLANCO

    ---documentbreak---

               29.10.2010

               MT

               Il-Ġurnal Uffiċjali tal-Unjoni Ewropea

               L 283/12

         FTEHIM TA’ KOOPERAZZJONI
   dwar in-Navigazzjoni bis-Satellita bejn l-Unjoni Ewropea u l-Istati Membri tagħha u r-Renju tan-Norveġja
   L-UNJONI EWROPEA, minn hawn ’il quddiem imsejħa wkoll l-“Unjoni”,
   u
   IR-RENJU TAL-BELĠJU,
   IR-REPUBBLIKA TAL-BULGARIJA,
   IR-REPUBBLIKA ĊEKA,
   IR-RENJU TAD-DANIMARKA,
   IR-REPUBBLIKA FEDERALI TAL-ĠERMANJA,
   IR-REPUBBLIKA FEDERALI TAL-ESTONJA,
   L-IRLANDA,
   IR-REPUBBLIKA ELLENIKA,
   IR-RENJU TA’ SPANJA,
   IR-REPUBBLIKA FRANĊIŻA,
   IR-REPUBBLIKA TALJANA,
   IR-REPUBBLIKA TA’ ĊIPRU,
   IR-REPUBBLIKA TAL-LATVJA,
   IR-REPUBBLIKA TAL-LITWANJA,
   IL-GRAN DUKAT TAL-LUSSEMBURGU,
   IR-REPUBBLIKA TAL-UNGERIJA,
   MALTA,
   IR-RENJU TAL-PAJJIŻI L-BAXXI,
   IR-REPUBBLIKA TAL-AWSTRIJA,
   IR-REPUBBLIKA TAL-POLONJA,
   IR-REPUBBLIKA PORTUGIŻA,
   IR-RUMANIJA,
   IR-REPUBBLIKA TAS-SLOVENJA,
   IR-REPUBBLIKA SLOVAKKA,
   IR-REPUBBLIKA TAL-FINLANDJA,
   IR-RENJU TAL-ISVEZJA,
   IR-RENJU UNIT TAL-GRAN BRITTANJA U L-IRLANDA TA’ FUQ,
   Il-Partijiet kontraenti għat-Trattat dwar il-Funzjonament tal-Unjoni Ewropea, minn hawn ’il quddiem imsejħa “Stati Membri”,
   minn naħa waħda, u
   IR-RENJU TAN-NORVEĠJA, minn hawn ’il quddiem imsejjaħ “in-Norveġja”,
   min-naħa l-oħra,
   l-Unjoni Ewropea, l-Istati Membri u n-Norveġja minn hawn ’il quddiem imsejjħa konġuntement “il-Partijiet”,
   FILWAQT LI JIRRIKONOXXU l-parteċipazzjoni mill-qrib tan-Norveġja fil-programmi Galileo u EGNOS sa mill-fażijiet tad-definizzjoni ta’ dawk il-programmi,
   KONXJI tal-evoluzzjoni fit-tmexxija, is-sjieda u l-finanzjament tal-programmi Ewropej tal-GNSS bis-saħħa tar-Regolament tal-Kunsill (KE) Nru 1321/2004 tat-12 ta’ Lulju 2004 dwar l-istabbiliment ta’ strutturi għat-tmexxija tal-programmi Ewropej ta’ radjunavigazzjoni bis-satellita (1), l-emendi tiegħu u r-Regolament (KE) Nru 683/2008 tal-Parlament Ewropew u tal-Kunsill tad-9 ta’ Lulju 2008 dwar implimentazzjoni ulterjuri tal-programmi Ewropej ta’ navigazzjoni bis-satellita (EGNOS u Galileo) (2),
   FILWAQT LI JIKKUNSIDRAW il-benfiċċji ta’ livell ekwivalenti ta’ protezzjoni tal-GNSS Ewropej u s-servizzi tagħhom fit-territorji tal-Partijiet,
   FILWAQT LI JIRRIKONOXXU l-intenzjoni tan-Norveġja li tadotta u tinforza f’waqtha fi ħdan il-ġuriżdizzjoni tagħha miżuri li jipprovdu grad ta’ sigurtà u sikurezza ekwivalenti għal dak applikabbli fl-Unjoni Ewropea,
   FILWAQT LI JIRRIKONOXXU l-obbligi tal-Partijiet taħt il-liġi internazzjonali,
   FILWAQT LI JIRRIKONOXXU l-interess tan-Norveġja fis-servizzi kollha ta’ Galileo, inkluż is-Servizz pubbliku regolat (PRS),
   FILWAQT LI JIRRIKONOXXU l-Ftehim bejn in-Norveġja u l-Unjoni Ewropea dwar il-proċeduri ta’ sigurtà għall-iskambju ta’ informazzjoni klassifikata,
   FILWAQT LI JIXTIEQU jistabbilixxu formalment kollaborazzjoni mill-qrib fl-aspetti kollha tal-Programmi Ewropej tal-GNSS,
   FILWAQT LI JIKKUNSIDRAW il-Ftehim dwar iż-Żona Ekonomika Ewropea (minn hawn ’il quddiem imsejjaħ “il-Ftehim taż-ŻEE”) bħala bażi legali u istituzzjonali xierqa sabiex jiżviluppaw kooperazzjoni bejn l-Unjoni Ewropea u n-Norveġja fin-navigazzjoni bis-satellita,
   FILWAQT LI JIXTIEQU jikkomplementaw id-dispożizzjonijiet tal-Ftehim taż-ŻEE permezz ta’ ftehim bilaterali dwar in-navigazzjoni bis-satellita fi kwistjonijiet b’rilevanza speċifika għan-Norveġja, l-Unjoni u l-Istati Membri tagħha,
   FTIEHMU KIF ĠEJ:
   Artikolu 1
   Għan tal-Ftehim
   L-għan ewlieni ta’ dan il-Ftehim hu li jsaħħaħ aktar il-kooperazzjoni bejn il-Partijiet billi jikkomplementa d-dispożizzjonijiet tal-Ftehim taż-ŻEE applikabbli għan-navigazzjoni bis-satellita.
   Artikolu 2
   Definizzjonijiet
   Għall-finijiet ta’ dan il-Ftehim:

               (a)

               Is-“Sistemi Globali ta’ Navigazzjoni bis-Satellita (GNSS) Ewropej” jinkludu s-sistema Galileo u s-Sistema Ewropea ta’ Navigazzjoni b’Kopertura Ġeostazzjonarja (EGNOS);

               (b)

               “Awment” tfisser mekkaniżmi reġjonali bħall-EGNOS. Dawk il-mekkaniżmi jippermettu lill-utenti tal-GNSS biex jiksbu prestazzjoni aħjar, bħal iżjed preċiżjoni, disponibbiltà, integrità u affidabbiltà;

               (c)

               “Galileo” tfisser sistema globali awtonoma Ewropea tan-navigazzjoni u taż-żamma tal-ħin, taħt kontroll ċivili, għall-provvista tas-servizzi tal-GNSS iddisinjati u żviluppati mill-Unjoni u l-Istati Membri tagħha. L-operat ta’ Galileo jista’ jiġi ttrasferit lil parti privata.
               Galileo jipprevedi servizzi miftuħa, kummerċjali, ta’ sikurezza tal-ħajja u ta’ tiftix u salvataġġ kif ukoll PRS li jkun sikur b’aċċess ristrett biex jintlaħqu l-ħtiġijiet tal-utenti awtorizzati tas-settur pubbliku;

               (d)

               “Miżura regolatorja” tfisser kwalunkwe liġi, regolament, politika, regola, proċedura, deċiżjoni jew azzjoni amministrattiva simili minn xi Parti;

               (e)

               “Informazzjoni kklassifikata” tfisser informazzjoni, fi kwalunkwe forma, li teħtieġ protezzjoni kontra l-iżvelar mhux awtorizzat, li tista’ tkun dannuża f’diversi gradi għall-interessi essenzjali, inkluża s-sigurtà nazzjonali, tal-Partijiet jew ta’ Stati Membri individwali. Il-klassifikazzjoni tagħha hija indikata b’marka ta’ klassifikazzjoni. Informazzjoni bħal din hija kklassifikata mill-Partijiet skont il-liġijiet u r-regolamenti applikabbli u għandha tiġi protetta minn kwalunkwe nuqqas ta’ kunfidenzjalità, integrità u disponibbiltà.

         Artikolu 3
   Prinċipji tal-kooperazzjoni
   1.   Il-Partijiet jaqblu li japplikaw il-prinċipji li ġejjin għall-attivitajiet ta’ kooperazzjoni koperti minn dan il-Ftehim:

               (a)

               il-Ftehim taż-ŻEE għandu jkun il-bażi għal kooperazzjoni fin-navigazzjoni bis-satellita bejn il-Partijiet;

               (b)

               il-libertà li jiġu fornuti servizzi ta’ navigazzjoni bis-satellita fit-territorji tal-Partijiet;

               (c)

               il-libertà li jsir użu mis-servizzi kollha ta’ Galileo u EGNOS, fosthom il-PRS, bil-kondizzjoni li jiġu sodisfatti l-kondizzjonijiet li jirregolaw l-użu tagħhom;

               (d)

               kooperazzjoni mill-qrib fi kwistjonijiet ta’ sigurtà tal-GNSS permezz tal-adozzjoni u l-infurzar ta’ miżuri ekwivalenti ta’ sigurtà tal-GNSS kemm fl-Unjoni kif ukoll fin-Norveġja;

               (e)

               rispett xieraq tal-obbligi internazzjonali tal-Partijiet fir-rigward tal-faċilitajiet ta’ fuq l-art tal-GNSS Ewropej.

         2.   Dan il-Ftehim m’għandux jaffettwa l-istruttura istituzzjonali stabbilita mil-leġislazzjoni tal-Unjoni Ewropea għall-fini tal-operazzjonijiet tal-programm Galileo. Dan il-Ftehim lanqas ma jaffettwa l-miżuri regolatorji applikabbli li jimplimentaw impenji ta’ non-proliferazzjoni u kontroll tal-esportazzjonijiet, kontrolli ta’ trasferimenti intanġibbli ta’ teknoloġija, jew miżuri nazzjonali ta’ sigurtà.
   Artikolu 4
   Spettru tar-radju
   1.   Il-Partijiet jaqblu li jikkooperaw dwar kwistjonijiet rigward l-ispettru tar-radju li jikkonċernaw is-sistemi Ewropej ta’ navigazzjoni bis-satellita fl-Unjoni Internazzjonali tat-Telekomunikazzjoni (UIT), b’kont meħud tal-Memorandum ta’ Qbil dwar il-Ġestjoni tal-każijiet irreġistrati tal-ITU tas-sistema ta’ servizzi ta’ radju-navigazzjoni bis-satellita Galileo iffirmat fil-5 ta’ Novembru 2004.
   2.   F’dan il-kuntest il-Partijiet għandhom jipproteġu l-allokazzjonijiet adegwati ta’ frekwenzi għas-sistemi Ewropej ta’ navigazzjoni bis-satellita sabiex jiżguraw id-disponibbiltà tas-servizz ta’ dawn is-sistemi għall-benefiċċju tal-utenti.
   3.   Barra minn hekk, il-Partijiet jagħrfu l-importanza tal-protezzjoni tal-ispettru tar-radju-navigazzjoni minn xkiel u interferenza. Għal dan il-għan, huma għandhom jidentifikaw is-sorsi ta’ interferenza u jfittxu soluzzjonijiet reċiprokament aċċettabbli sabiex jilqgħu kontra interferenzi bħal dawn.
   4.   Xejn f’dan il-Ftehim m’għandu jinftiehem bħala deroga mid-dispożizzjonijiet applikabbli tal-UIT, inklużi r-Regolamenti tar-Radjukomunikazzjoni tal-UIT.
   Artikolu 5
   Faċilitajiet ta’ fuq l-art tal-GNSS Ewropej
   1.   In-Norveġja għandha tieħu l-miżuri kollha prattikabbli biex tiffaċilità l-mobilitazzjoni, il-manutenzjoni u s-sostituzzjoni tal-faċilitajiet ta’ fuq l-art tal-GNSS Ewropej (“faċilitajiet ta’ fuq l-art”) fit-territorji li jaqgħu taħt il-ġuriżdizzjoni tagħha.
   2.   In-Norveġja għandha tieħu l-miżuri kollha prattikabbli sabiex tiżgura l-protezzjoni u l-operat kontinwu u mingħajr xkiel tal-faċilitajiet ta’ fuq l-art fit-territorji tagħha, inkluż, fejn xieraq, billi timmobilizza l-awtoritajiet tal-infurzar tal-liġi tagħha. In-Norveġja għandha tuża l-mezzi kollha prattikabbli biex iżżomm il-faċilitajiet ħielsa minn attentati ta’ interferenza, dħul mhux awtorizzat u smigħ sigriet bir-radju lokali.
   3.   Ir-relazzjonijiet kuntrattwali li għandhom x’jaqsmu mal-faċilitajiet ta’ fuq l-art ser jiġu miftiehma bejn il-Kummissjoni Ewropea u d-detentur tad-drittijiet tal-proprjetàL-awtoritajiet Norveġiżi ser jirrispettaw b’mod sħiħ l-istatus speċjali tal-faċilitajiet ta’ fuq l-art u jfittxu l-qbil minn qabel mal-Kummissjoni Ewropea, fejn possibbli, qabel ma tittieħed kwalunkwe azzjoni li għandha x’taqsam mal-faċilitajiet ta’ fuq l-art.
   4.   In-Norveġja għandha tippermetti l-aċċess kontinwu u mingħajr tfixkil għall-faċilitajiet ta’ fuq l-art lill-persuni kollha nnominati jew awtorizzati b’mod ieħor mill-Unjoni Ewropea. Għal dan il-għan, in-Norveġja għandha tistabbilixxi punt ta’ kuntatt li għandu jirċievi informazzjoni dwar il-persuni li qed jivjaġġaw lejn il-faċilitajiet ta’ fuq l-art u jiffaċilita fil-prattika l-movimenti u l-operat ta’ persuni bħal dawn.
   5.   L-arkivji u t-tagħmir tal-faċilitajiet ta’ fuq l-art u d-dokumenti fi tranżitu, ikunu f’liema forma jkunu, taħt siġill jew marka uffiċjali m’għandhomx jiġu soġġetti għal spezzjonijiet mid-dwana jew mill-pulizija.
   6.   F’każ ta’ theddida jew attentat kontra s-sigurtà tal-faċilitajiet ta’ fuq l-art jew l-operat tagħhom, in-Norveġja u l-Kummissjoni Ewropea għandhom jinformaw lil xulxin, mill-aktar fis, bil-każ u bil-passi biex jinstab rimedju għal din is-sitwazzjoni. Il-Kummissjoni Ewropea tista’ tinnomina entità affidabbli oħra biex taġixxi bħala l-punt ta’ kuntatt man-Norveġja għal informazzjoni bħal din.
   7.   Il-Partijiet ser jistabbilixxu proċeduri aktar iddettaljati li għandhom x’jaqsmu mal-kwistjonijiet fil-paragrafi 1 sa 6 fi ftehim separat. Proċeduri bħal dawn għandhom ikopru, inter alia, kjarifiki rigward spezzjonijiet, dmirijiet tal-punti ta’ kuntatt, rekwiżiti għall-kurrieri u dwar il-miżuri kontra l-interferenzi tal-frekwenza tar-radju lokali u attentati ostili.
   Artikolu 6
   Sigurtà
   1.   Il-Partijiet huma konvinti mill-ħtieġa tal-protezzjoni tas-Sistemi Globali ta’ Navigazzjoni bis-Satellita kontra theddidiet bħal użu ħażin, interferenza, xkiel u atti ostili. Konsegwentement, il-Partijiet għandhom jieħdu l-passi kollha prattikabbli inklużi, fejn xieraq, ftehimiet separati, biex jiżguraw il-kontinwità, is-sikurezza u s-sigurtà tas-servizzi ta’ navigazzjoni bis-satellita u tal-assi infrastrutturali u kruċjali relatati fit-territorji tagħhom.
   Il-Kummissjoni Ewropea għandha l-intenzjoni li tiżviluppa miżuri biex tipproteġi, tikkontrolla u tamministra assi, informazzjoni u teknoloġiji sensittivi tal-Programmi Ewropej tal-GNSS kontra theddidiet u proliferazzjoni mhux mixtieqa bħal dawn.
   2.   F’dan il-kuntest in-Norveġja tikkonferma l-intenzjoni tagħha li tadotta u tinforza f’waqtha, fi ħdan il-ġuriżdizzjoni tagħha, miżuri li jipprovdu grad ta’ sigurtà u sikurezza ekwivalenti għal dak applikabbli fl-Unjoni Ewropea.
   B’rikonoxximent ta’ dan, il-Partijiet ser jindirizzaw il-kwistjonijiet ta’ sigurtà tal-GNSS inkluża l-akkreditazzjoni fil-kumitati rilevanti tal-istruttura ta’ governanza tal-GNSS Ewropej. L-arranġamenti u l-proċeduri prattiċi għandhom jiġu definiti fir-regoli ta’ proċedura tal-kumitati rilevanti filwaqt li jitqies ukoll il-qafas tal-Ftehim taż-ŻEE.
   3.   F’każ fejn ma jkunx jista’ jinkiseb grad ekwivalenti ta’ sigurtà u sikurezza, il-Partijiet għandhom jagħmlu konsultazzjonijiet bl-iskop li jinstab rimedju għal din is-sitwazzjoni. Fejn xieraq, l-ambitu tal-kooperazzjoni f’dan is-settur jista’ jiġi aġġustat kif meħtieġ.
   Artikolu 7
   Skambji ta’ informazzjoni kklassifikata
   1.   L-iskambju u l-protezzjoni tal-informazzjoni kklassifikata tal-Unjoni għandhom isiru f’konformità mal-‘Ftehim bejn ir-Renju tan-Norveġja u l-Unjoni Ewropea dwar il-proċeduri ta’ sigurtà għall-iskambju ta’ informazzjoni kklassifikata’ (3) ffirmat fit-22 ta’ Novembru 2004, kif ukoll l-Arranġamenti implimentattivi ta’ dak il-Ftehim.
   2.   In-Norveġja tista’ twettaq skambju ta’ informazzjoni kklassifikata b’marka ta’ klassifikazzjoni nazzjonali dwar Galileo ma’ dawk l-Istati Membri li magħhom ikkonkludiet ftehimiet bilaterali għal dak l-effett.
   3.   Il-Partijiet għandhom ifittxu li jistabbilixxu qafas legali komprensiv u koerenti li jippermetti skambji bejniethom ta’ informazzjoni kklassifikata rigward il-programm Galileo.
   Artikolu 8
   Kontroll fuq l-esportazzjoni
   1.   Sabiex tiġi żgurata l-applikazzjoni ta’ politika uniformi ta’ kontrolli fuq l-esportazzjonijiet u n-non-proliferazzjoni li għandhom x’jaqsmu ma’ Galileo bejn il-Partijiet, in-Norveġja tikkonferma l-intenzjoni tagħha li tadotta u tinforza f’waqtha, fi ħdan il-ġuriżdizzjoni tagħha, miżuri li jipprovdu grad ekwivalenti ta’ kontroll fuq l-esportazzjoni u n-non-proliferazzjoni ta’ teknoloġiji, data u oġġetti ta’ Galileo bħal dawk applikabbli fl-Unjoni u l-Istati Membri tagħha.
   2.   F’każ fejn ma jkunx jista’ jinkiseb grad ekwivalenti ta’ kontroll fuq l-esportazzjonijiet u n-non-proliferazzjoni, il-Partijiet għandhom iwettqu konsultazzjonijiet bil-ħsieb li jinstab rimedju għal din is-sitwazzjoni. Fejn xieraq, l-ambitu tal-kooperazzjoni f’dan is-settur jista’ jiġi aġġustat kif meħtieġ.
   Artikolu 9
   Servizz pubbliku regolat
   In-Norveġja wriet l-interess tagħha fil-PRS ta’ Galileo u tikkonsidrah bħala element importanti tal-parteċipazzjoni tagħha fil-Programmi Ewropej tal-GNSS. Il-Partijiet jaqblu li jindirizzaw din il-kwistjoni ladarba l-linji ta’ politika u l-arranġamenti operattivi li jirregolaw l-aċċess għall-PRS jkunu ġew identifikati.
   Artikolu 10
   Kooperazzjoni Internazzjonali
   1.   Il-Partijiet jagħrfu l-valur li jikkoordinaw l-approċċi fl-istandardizzazzjoni internazzjonali u f’fora ta’ ċertifikazzjoni rigward servizzi ta’ navigazzjoni globali bis-satellita. B’mod partikolari, il-Partijiet ser jappoġġaw konġuntement l-iżvilupp tal-istandards Galileo u jippromwovu l-applikazzjoni tagħhom mad-dinja kollha, filwaqt li jisħqu fuq l-interoperabbiltà ma’ GNSS oħra.
   2.   Konsegwentemet, sabiex jiġu promossi u implimentati l-għanijiet ta’ dan il-Ftehim, il-Partijiet għandhom, kif opportun, jikkooperaw dwar il-kwistjonijiet kollha tal-GNSS li jinqalgħu, speċjalment fl-Organizzazzjoni tal-Avjazzjoni Ċivili Internazzjonali, fl-Organizzazzjoni Marittima Internazzjonali u fl-UIT.
   Artikolu 11
   Konsultazzjoni u riżoluzzjoni ta’ tilwim
   Il-Partijiet għandhom jikkonsultaw fil-pront, fuq talba ta’ waħda minnhom, dwar kull kwistjoni li tirriżulta mill-interpretazzjoni jew l-applikazzjoni ta’ dan il-Ftehim. Kwalunkwe tilwim relatat mal-interpretazzjoni jew l-applikazzjoni ta’ dan il-Ftehim għandu jiġi riżolt permezz ta’ konsultazzjoni bejn il-Partijiet.
   Artikolu 12
   Dħul fis-seħħ u terminazzjoni
   1.   Dan il-Ftehim għandu jidħol fis-seħħ fl-ewwel jum tax-xahar wara dak li fih il-Partijiet ikunu nnotifikaw lil xulxin li l-proċeduri meħtieġa għal dan l-iskop ikunu tlestew.
   In-notifiki għandhom jintbagħtu lis-Segretarjat Ġenerali tal-Kunsill li għandu jkun id-depożitarju ta’ dan il-Ftehim.
   2.   L-iskadenza jew it-terminazzjoni ta’ dan il-Ftehim m’għandux jaffettwa l-validità jew id-durata ta’ kwalunkwe arranġament li sar skont dan jew ta’ kwalunkwe dritt u obbligu speċifiku li jkun dovut fil-qasam tad-drittijiet tal-proprjetà intellettwali.
   3.   Dan il-Ftehim jista’ jiġi emendat bi ftehim reċiproku bil-miktub bejn il-Partijiet. Kull emenda għandha tidħol fis-seħħ fid-data tal-wasla tal-aħħar nota diplomatika li tinforma lill-Parti l-oħra li jkunu tlestew il-proċeduri interni rispettivi tagħhom meħtieġa għad-dħul fis-seħħ tagħha.
   4.   Minkejja l-paragrafu 1, in-Norveġja u l-Unjoni Ewropea jaqblu, fir-rigward tal-elementi li jaqgħu taħt il-kompetenza tagħhom, li japplikaw dan il-Ftehim proviżorjament mill-ewwel jum tax-xahar wara d-data li fiha jkunu nnotifikaw lil xulxin li tlestew il-proċeduri meħtieġa għal dan il-għan.
   5.   Kwalunkwe Parti tista’ ttemm dan il-Ftehim billi tagħti avviż ta’ sitt xhur bil-miktub lill-Parti l-oħra.
   Dan il-Ftehim huwa mfassal f’żewġ kopji fil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Svediża, Taljana, Ungeriża, u Norveġiża, b’kull wieħed minn dawn it-testi jkun ugwalment awtentiku.

         Voor het Koninkrijk België
         Pour le Royaume de Belgique
         Für das Königreich Belgien

         За Република България

         Za Českou republiku

         På Kongeriget Danmarks vegne

         Für die Bundesrepublik Deutschland

         Eesti Vabariigi nimel

         Thar cheann Na hÉireann
         For Ireland

         Για την Ελληνική Δημοκρατία

         Por el Reino de España

         Pour la République française

         Per la Repubblica italiana

         Για την Κυπριακή Δημοκρατία

         Latvijas Republikas vārdā

         Lietuvos Respublikos vardu

         Pour le Grande-Duché de Luxembourg

         A Magyar Köztársaság részéről

         Għal Malta

         Voor het Koninkrijk der Nederlanden

         Für die Republik Österreich

         W imieniu Rzeczypospolitej Polskiej

         Pela República Portuguesa

         Pentru România

         Za Republiko Slovenijo

         Za Slovenskú republiku

         Suomen tasavallan puolesta
         För Republiken Finland

         För Konungariket Sverige

         For the United Kingdom of Great Britain and Northern Ireland

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā
         Europos Sąjunga vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         For Kongeriket Norge

      (1)  ĠU L 246, 20.7.2004, p. 1.

      (2)  ĠU L 196, 24.7.2008, p. 1.

      (3)  ĠU L 362, 9.12.2004, p. 29.


title: Deċiżjoni Nru 922/2009/KE tal-Parlament Ewropew u tal-Kunsill tas- 16 ta’ Settembru 2009 dwar soluzzjonijiet ta’ interoperabbiltà għall-amministrazzjonijiet pubbliċi Ewropej (ISA) (Test b’relevanza għaż-ŻEE)

text:
               3.10.2009

               MT

               Il-Ġurnal Uffiċjali tal-Unjoni Ewropea

               L 260/20

         DEĊIŻJONI Nru 922/2009/KE TAL-PARLAMENT EWROPEW U TAL-KUNSILL
   tas-16 ta’ Settembru 2009
   dwar soluzzjonijiet ta’ interoperabbiltà għall-amministrazzjonijiet pubbliċi Ewropej (ISA)
   (Test b’relevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat li jistabbilixxi l-Komunità Ewropea, u b’mod partikolari l-ewwel paragrafu tal-Artikolu 156 tiegħu,
   Wara li kkunsidraw il-proposta mill-Kummissjoni,
   Wara li kkunsidraw l-opinjoni tal-Kumitat Ekonomiku u Soċjali Ewropew (1),
   Wara li kkunsidraw l-opinjoni tal-Kumitat tar-Reġjuni (2),
   Filwaqt li jaġixxu skont il-proċedura prevista fl-Artikolu 251 tat-Trattat (3),
   Billi:

               (1)

               Skont l-Artikolu 154 tat-Trattat, biex ikunu jistgħu jintlaħqu l-għanijiet imsemmija fl-Artikoli 14 u 158 tiegħu u biex iċ-ċittadini tal-Unjoni Ewropea, l-operaturi ekonomiċi u l-komunitajiet reġjonali u lokali jkunu jistgħu jieħdu benefiċċju sħiħ mill-istabbiliment ta’ żona mingħajr fruntieri interni, il-Komunità għandha tikkontribwixxi għall-istabbiliment u l-iżvilupp ta’ netwerks trans-Ewropej permezz ta’ azzjonijiet li jippromwovu l-interkonnettività, l-interoperabbiltà u l-aċċessibbiltà ta’ dawk in-netwerks.

               (2)

               Il-Kunsill enfasizza fil-konklużjonijiet tiegħu tal-1 ta’ Diċembru 2005 dwar il-Komunikazzjoni tal-Kummissjoni intitolata “i2010 – Soċjetà ta’ Informazzjoni Ewropea għat-tkabbir u l-impjiegi” li linji ta’ politika dwar it-teknoloġiji tal-informazzjoni u l-komunikazzjoni (ICT) aktar iffokati, effikaċi u integrati fil-livelli kemm Ewropej kif ukoll nazzjonali huma essenzjali biex jinkisbu l-miri ta’ tkabbir u produttività ekonomika. Il-Kummissjoni kienet mistiedna biex tinkoraġġixxi l-użu effiċjenti tal-ICT fis-servizzi pubbliċi permezz tal-iskambju ta’ esperjenza u l-iżvilupp ta’ metodi komuni dwar kwistjonijiet prinċipali bħall-interoperabbiltà u l-użu effiċjenti ta’ standards miftuħin.

               (3)

               Fir-riżoluzzjoni tiegħu tal-14 ta’ Marzu 2006 dwar soċjetà tal-informazzjoni Ewropea għat-tkabbir u l-impjegi (4) il-Parlament Ewropew appella biex issir enfasi fuq il-kwistjonijiet tal-interoperabbiltà u l-aħjar prattiki fis-servizzi elettroniċi tas-settur pubbliku għaċ-ċittadini u n-negozji, bl-għan prinċipali li jiġu ffaċilitati l-moviment liberu u mingħajr xkiel, l-istabbiliment u l-impjieg taċ-ċittadini fl-Istati Membri. Il-Parlament Ewropew ħeġġeġ ukoll lill-Istati Membri biex jimplimentaw l-inizjattivi u l-programmi i2010 fir-riforma tal-amministrazzjonijiet pubbliċi tagħhom sabiex jipprovdu servizzi aħjar, aktar effiċjenti u aktar aċċessibbli faċilment lill-intrapriżi żgħar u ta’ daqs medju (SMEs) u liċ-ċittadini tagħhom.

               (4)

               Fid-Dikjarazzjoni Ministerjali ta’ Manchester tal-24 ta’ Novembru 2005, il-Ministri responsabbli għall-politika tal-ICT ftiehmu, fost l-oħrajn, li jaħdmu flimkien u mal-Kummissjoni biex jikkondividu l-għodod eżistenti, speċifikazzjonijiet, standards u soluzzjonijiet komuni b’mod aktar effettiv u biex jinkoraġġixxu l-iżvilupp kollaborattiv ta’ soluzzjonijiet, fejn meħtieġ.

               (5)

               Fid-Dikjarazzjoni Ministerjali ta’ Liżbona tad-19 ta’ Settembru 2007, il-Ministri stiednu lill-Kummissjoni biex, fost oħrajn, tiffaċilita l-kooperazzjoni fost l-Istati Membri u l-Kummissjoni biex tkun iddefinita, żviluppata, implimentata u ssorveljata l-interoperabbiltà transkonfinali u transsettorjali, u ddikjaraw li l-leġiżlazzjoni Komunitarja futura għandha, b’mod partikolari, tantiċipa u tivvaluta l-impatt ta’ dik il-leġiżlazzjoni fuq l-infrastrutturi tal-ICT u fuq it-trasformazzjoni tas-servizz.

               (6)

               Bl-iżvilupp rapidu tal-ICT, hemm riskju li l-Istati Membri jagħżlu soluzzjonijiet differenti jew inkompatibbli u li jistgħu jfiġġu ostakli elettroniċi ġodda li jfixklu l-funzjonament adatt tas-suq intern u l-libertajiet assoċjati tal-moviment. Dan jista’ jkollu effetti negattivi fuq il-ftuħ u l-kompetittività tas-swieq u fuq it-twassil ta’ xi servizzi ta’ interess ġenerali liċ-ċittadini u lill-impriżi, kemm ekonomiċi kif ukoll mhux ekonomiċi. L-Istati Membri u l-Kummissjoni għandhom iżidu l-isforzi tagħhom biex jevitaw il-frammentazzjoni tas-suq, jilħqu l-interoperabbiltà u jippromwovu soluzzjonijiet tal-ICT miftiehma b’mod komuni, filwaqt li jiżguraw governanza adatta.

               (7)

               Iċ-ċittadini u l-intrapriżi jkunu jistgħu wkoll jibbenefikaw minn soluzzjonijiet komuni, riutilizzabbli u interoperabbli u minn proċessi back-office amministrattivi interoperabbli, billi dawk is-soluzzjonijiet u l-proċessi jkunu jistgħu jippromwovu t-twassil transkonfinali u transsettorjali effiċjenti u effettiv ta’ servizzi pubbliċi liċ-ċittadini u lin-negozji.

               (8)

               Huma meħtieġa sforzi kontinwi biex ikunu żgurati l-interoperabbiltà transkonfinali u transsettorjali, l-iskambju tal-esperjenza, l-istabbiliment u ż-żamma ta’ metodi, speċifikazzjonijiet, standards u soluzzjonijiet komuni u kondiviżi u l-ivvalutar tal-implikazzjonijiet tal-ICT tal-leġiżlazzjoni Komunitarja bil-ħsieb li jkunu appoġġjati interazzjonijiet transkonfinali effiċjenti u effikaċi, fost l-oħrajn, fl-implimentazzjoni ta’ dik il-leġiżlazzjoni, filwaqt li jitnaqqsu l-piżijiet u l-ispejjeż amministrattivi.

               (9)

               Biex jingħelbu dawn l-isfidi, tali sforzi għandhom isiru permezz ta’ kooperazzjoni stretta, koordinazzjoni u djalogu bejn il-Kummissjoni u l-Istati Membri, b’interazzjoni stretta mas-setturi responsabbli għall-implimentazzjoni tal-politika tal-Unjoni Ewropea u, fejn adatt, ma’ partijiet interessati, oħra, filwaqt li jiġu debitament ikkunsidrati l-prijoritajiet u d-diversità lingwistika tal-Unjoni Ewropea u l-iżvilupp ta’ approċċi komuni dwar kwistjonijiet ewlenin bħalma huma l-interoperabbiltà u l-użu effikaċi ta’ standards miftuħin.

               (10)

               Is-servizzi infrastrutturali għandhom jinżammu u jiġu operati b’mod sostenibbli f’konformità mad-Deċiżjoni 2004/387/KE tal-Parlament Ewropew u tal-Kunsill tal-21 ta’ April 2004 dwar it-twassil interoperabbli ta’ servizzi ta’ eGovernment pan-Ewropej lill-amministrazzjonijiet pubbliċi, negozji u ċittadini (IDABC) (5), li teħtieġ li l-Kummissjoni tiddefinixxi mekkaniżmi biex tiżgura s-sostenibbiltà finanzjarja u operattiva tas-servizzi infrastrutturali. Dawn is-servizzi infrastrutturali ġew miftiehma mal-Istati Membri waqt l-implimentazzjoni tad-Deċiżjoni Nru 1719/1999/KE tal-Parlament Ewropew u tal-Kunsill tat-12 ta’ Lulju 1999 dwar serje ta’ linji gwida, inkluża l-identifikazzjoni ta’ proġetti ta’ interess komuni, għal networks trans-Ewropej għall-iskambju reċiproku elettroniku ta’ tagħrif bejn l-amministrazzjonijiet (IDA) (6) u d-Deċiżjoni Nru 1720/1999/KE tal-Parlament Ewropew u tal-Kunsill tat-12 ta’ Lulju 1999 li tadotta serje ta’ azzjonijiet u miżuri biex tiżgura l-interoperabbiltà ta’ u l-aċċess għan-networks trans-Ewropej għall-iskambju reċiproku elettroniku ta’ tagħrif bejn l-amministrazzjonijiet (IDA) (7) u waqt l-implimentazzjoni tal-IDABC u programmi rilevanti oħrajn.

               (11)

               Il-programm IDABC jintemm fil-31 ta’ Diċembru 2009 u għandu jkun segwit minn programm Komunitarju dwar soluzzjonijiet ta’ interoperabbiltà għall-amministrazzjonijiet pubbliċi Ewropej (il-programm ISA) li jegħleb l-isfidi msemmija hawn fuq.

               (12)

               Il-programm ISA għandu jkun ibbażat fuq l-esperjenza miksuba mill-programmi IDA u IDABC. Il-konklużjonijiet misluta mill-evalwazzjonijiet tal-programm IDABC, li jindirizzaw ir-rilevanza, l-effiċjenza, l-effikaċja, l-utilità u l-koerenza ta’ dak il-programm, għandhom jitqiesu wkoll. Għandha tingħata attenzjoni partikolari wkoll lill-ħtiġijiet espressi mill-utenti. Intwera li metodu kkoordinat, permezz ta’ soluzzjonijiet komuni u kondiviżi stabbiliti u operati f’koperazzjoni mal-Istati Membri, jista’ jikkontribwixxi biex jagħti riżultati aktar malajr u ta’ kwalità ogħla u biex jintlaħqu r-rekwiżiti amministrattivi.. L-attivitajiet taħt il-programmi IDA u IDABC diġà taw kontributi importanti biex tkun żgurata l-interoperabbiltà b’appoġġ għall-iskambju elettroniku tal-informazzjoni bejn l-amministrazzjonijiet pubbliċi Ewropej, b’effetti pożittivi li jkollhom riperkussjonijiet fuq is-suq uniku, u qed ikomplu jagħmlu dan.

               (13)

               Sabiex tkun evitata l-frammentazzjoni u biex ikun żgurat metodu ħolistiku, għandhom jiġu debitament meqjusa l-Istrateġija Ewropea dwar l-Interoperabbiltà u l-Qafas Ewropew dwar l-Interoperabbiltà meta jkunu stabbiliti l-prijoritajiet għall-programm ISA.

               (14)

               Is-soluzzjonijiet stabbiliti jew operati taħt il-programm ISA għandhom ikunu mmexxija mid-domanda u, sa fejn huwa possibbli, jifformaw parti minn ekosistema konsistenti ta’ servizzi li jiffaċilitaw l-interazzjoni bejn l-amministrazzjonijiet pubbliċi Ewropej u jiżguraw, jiffaċilitaw jew jippermettu l-interoperabbiltà transkonfinali u transsettorjali.

               (15)

               Il-programm ISA għandu jiżgura d-disponibbiltà ta’ oqfsa komuni, servizzi komuni u għodod ġeneriċi b’appoġġ għall-interazzjoni transkonfinali u transsettorjali bejn l-amministrazzjonijiet pubbliċi Ewropej u jappoġġja setturi fl-ivvalutar tal-implikazzjonijiet tal-ICT tal-leġiżlazzjoni Komunitarja u fl-ippjanar tal-implimentazzjoni ta’ soluzzjonijiet rilevanti.

               (16)

               L-oqfsa komuni għandhom jinkludu, fost l-oħrajn, speċifikazzjonijiet komuni, linji gwida u metodoloġiji u strateġiji komuni. Dawn l-oqfsa għandhom jissodisfaw ir-rekwiżiti tal-leġiżlazzjoni Komunitarja eżistenti.

               (17)

               Waqt li jkunu żgurati l-operat u t-titjib tas-servizzi komuni eżistenti stabbiliti taħt il-programmi IDA u IDABC u taħt inizjattivi simili, il-programm ISA għandu jappoġġja l-istabbiliment, l-industrijalizzazzjoni, l-operat u t-titjib ta’ servizzi komuni ġodda b’rispons għal ħtiġijiet u rekwiżiti ġodda.

               (18)

               Minħabba fil-kompitu tal-amministrazzjonijiet lokali u reġjonali li jiżguraw il-funzjonament u l-interoperabbiltà effettivi tal-amministrazzjonijiet pubbliċi Ewropej, huwa importanti li s-soluzzjonijiet iqisu l-ħtiġijiet tal-amministrazzjonijiet lokali u reġjonali.

               (19)

               Waqt li jiżgura t-titjib ta’ għodod ġeneriċi riutilizzabbli eżistenti stabbiliti taħt il-programmi IDA u IDABC u taħt inzijattivi simili oħrajn, il-programm ISA għandu jappoġġja l-istabbiliment, it-twassil u t-titjib ta’ għodod ġeneriċi riutilizzabbli ġodda b’risposta għal ħtiġijiet jew rekwiżiti ġodda, inklużi dawk determinati permezz tal-valutazzjoni tal-implikazzjonijiet tal-ICT tal-leġiżlazzjoni Komunitarja.

               (20)

               Fl-istabbiliment, it-titjib jew l-operat ta’ soluzzjonijiet komuni l-programm ISA għandu, fejn adatt, jibni fuq jew ikun akkumpanjat mill-qsim ta’ esperjenza u soluzzjonijiet u l-iskambju u l-promozzjoni ta’ prattiki tajbin. F’dan il-kuntest, għandhom jiġu promossi l-konformità mal-Qafas Ewropew dwar l-Interoperabbiltà u standards u speċifikazzjonijiet miftuħa.

               (21)

               Is-soluzzjonijiet stabbiliti jew operati taħt il-programm ISA għandhom ikunu bbażati fuq il-prinċipju tan-newtralità u l-adattabbiltà teknoloġika bil-ħsieb li jkun żgurat ukoll li ċ-ċittadini, l-impriżi u l-amministrazzjonijiet ikunu ħielsa li jagħżlu t-teknoloġija li għandha tintuża.

               (22)

               Il-prinċipji tas-sigurtà, il-privatezza u l-protezzjoni ta’ data personali għandhom ikunu applikati fl-attivitajiet kollha koperti mill-programm ISA.

               (23)

               Waqt li għandu jkun imħeġġeġ l-involviment tal-Istati Membri kollha f’azzjonijiet taħt il-programm ISA, għandhom ikunu possibbli azzjonijiet minn għadd ta’ Stati Membri. L-Istati Membri mhux involuti f’dawn l-azzjonijiet għandhom ikunu mħeġġa li jingħaqdu fi stadju aktar tard.

               (24)

               Il-programm ISA għandu jikkontribwixxi għall-implimentazzjoni ta’ kwalunkwe inizjattiva ta’ segwitu tal-i2010 u, sabiex tkun evitata kull duplikazzjoni tal-isforzi, għandu jikkunsidra programmi Komunitarji oħrajn fil-qasam tal-ICT, b’mod partikolari l-Programm ta’ Appoġġ għall-Politika tal-ICT tal-Programm ta’ Qafas għall-Kompetittività u l-Innovazzjoni (2007 sa 2013) kif previst fid-Deċiżjoni Nru 1639/2006/KE tal-Parlament Ewropew u tal-Kunsill (8).

               (25)

               L-interazzjoni mas-settur privat u entitajiet oħra diġà tat prova tal-effiċjenza u l-valur miżjud tagħha. Għaldaqstant, għandhom jinħolqu sinerġiji ma’ dawn il-partijiet interessati biex, fejn jixraq, tingħata prijorità lil soluzzjonijiet disponibbli fis-suq u sostnuti minnu. F’dan il-kuntest, il-prattika eżistenti tal-organizzazzjoni ta’ konferenzi, workshops, u laqgħat oħra sabiex dak li jkun jitħallat ma’ dawn il-partijiet interessati għandha titkompla. Għandu jkompli jiġi promoss ukoll l-użu kontinwat tal-pjattaformi elettroniċi. Bl-istess mod, għandu jkun utilizzat kwalunkwe mezz xieraq ieħor biex jinżamm il-kuntatt ma’ dawn il-partijiet interessati.

               (26)

               Il-programm ISA għandu jkun implimentat skont ir-regoli Komunitarji tal-akkwist pubbliku.

               (27)

               Il-miżuri meħtieġa għall-implimentazzjoni ta’ din id-Deċiżjoni għandhom jiġu adottati skont id-Deċiżjoni tal-Kunsill 1999/468/KE tat-28 ta’ Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (9).

               (28)

               Il-programm ISA għandu jkun sorveljat u evalwat regolarment sabiex jippermetti li jsiru riaġġustamenti.

               (29)

               Għandha tiġi mħeġġa l-kooperazzjoni internazzjonali u f’dan ir-rigward il-programm ISA għandu wkoll ikun miftuħ għall-parteċipazzjoni mill-pajjiżi taż-Żona Ekonomika Ewropea u l-pajjiżi kandidati. Il-kooperazzjoni ma’ pajjiżi terzi oħrajn u ma’ organizzazzjonijiet jew korpi internazzjonali għandha wkoll tkun imħeġġa, b’mod partikolari fil-qafas tas-Sħubija Ewro-Mediterranja u tas-Sħubija tal-Lvant u mal-pajjiżi ġirien, b’mod partikolari dawk tal-Balkani tal-Punent u tar-reġjun tal-Baħar l-Iswed.

               (30)

               Il-possibbiltà tal-użu tal-fondi ta’ qabel l-adeżjoni biex tkun iffaċilitata l-parteċipazzjoni tal-pajjiżi kandidati fil-programm ISA u tal-kofinanzjament mill-Fondi Strutturali u l-utenti għall-użu ta’ oqfsa komuni u għodod ġeneriċi stabbiliti jew imtejba bil-programm ISA għandha tiġi mistħarrġa aktar fil-fond.

               (31)

               Sabiex tkun żgurata t-tmexxija b’saħħitha tar-riżorsi finanzjarji tal-Komunità u biex ikunu evitati l-proliferazzjoni bla bżonn ta’ tagħmir, ir-ripetizzjoni ta’ investigazzjonijiet u metodi diverġenti, għandu jkun possibbli li jintużaw soluzzjonijiet stabbiliti jew operati mill-programm ISA f’inizjattivi mhux Komunitarji, bil-kondizzjoni li ma jkun hemm l-ebda spiża għall-baġit ġenerali tal-Unjoni Ewropea, u l-għan Komunitarju ewlieni tas-soluzzjoni ma jiġix kompromess.

               (32)

               Din id-Deċiżjoni tistabbilixxi għall-programm pluriennali pakkett finanzjarju li għandu jikkostitwixxi r-referenza primarja, skont it-tifsira tal-punt 37 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (10), għall-awtorità baġitarja matul il-proċedura baġitarja annwali. Dan il-pakkett għandu jkopri wkoll in-nefqa relatata ma’ miżuri preparatorji, ta’ monitoraġġ, ta’ kontroll, ta’ verifika u ta’ evalwazzjoni meħtieġa direttament għall-ġestjoni tal-programm u biex jintlaħqu l-għanijiet tiegħu, u b’mod partikolari studji, laqgħat ta’ esperti, miżuri ta’ informazzjoni u pubblikazzjoni, spejjeż relatati ma’ sistemi u netwerks tal-ICT għall-iskambju u l-ipproċessar ta’ informazzjoni, flimkien ma’ spejjeż ta’ għajnuna teknika u amministrattiva li l-Kummissjoni jista’ jkollha għall-ġestjoni tal-programm.

               (33)

               Ladarba l-għan ta’ din id-Deċiżjoni, jiġifieri li tiffaċilita l-interazzjoni transkonfinali u transsettorjali elettronika effiċjenti u effettiva bejn l-amministrazzjonijiet pubbliċi Ewropej li tippermetti t-twassil ta’ servizzi pubbliċi elettroniċi li jappoġġjaw l-implimentazzjoni ta’ linji ta’ politika u attivitajiet Komunitarji, ma jistgħux jintlaħqu b’mod suffiċjenti mill-Istati Membri u għalhekk jistgħu, minħabba r-raġuni ta’ skala u effetti tal-azzjoni proposta, jintlaħqu aħjar fil-livell Komunitarju, il-Komunità tista’ tadotta miżuri, skont il-prinċipju tas-sussidjarjetà stabbilit fl-Artikolu 5 tat-Trattat. Skont il-prinċipju tal-proporzjonalità, kif stabbilit f’dak l-Artikolu, din id-Deċiżjoni ma tmurx lilhinn minn dak li huwa meħtieġ sabiex jintlaħaq dak l-għan,

         IDDEĊIDEW KIF ĠEJ:
   Artikolu 1
   Suġġett u għan
   1.   Din id-Deċiżjoni tistabbilixxi, għall-perijodu 2010-2015, programm dwar soluzzjonijiet ta’ interoperabbiltà għall-amministrazzjonijiet pubbliċi Ewropej, inklużi l-amministrazzjonijiet lokali u reġjonali u l-istituzzjonijiet u l-korpi Komunitarji, li jforni soluzzjonijiet komuni u kondiviżi li jiffaċilitaw l-interoperabbiltà (il-programm ISA).
   2.   L-għan tal-programm ISA huwa li jappoġġja l-kooperazzjoni bejn l-amministrazzjonijiet pubbliċi Ewropej billi jiffaċilita l-interazzjoni transkonfinali u transsettorjali elettronika effiċjenti u effettiva bejn dawn l-amministrazzjonijiet, inklużi l-korpi li jwettqu funzjonijiet pubbliċi f’isimhom, li tippermetti t-twassil ta’ servizzi pubbliċi elettroniċi li jappoġġjaw l-implimentazzjoni tal-linji ta’ politika u l-attivitajiet Komunitarji.
   Artikolu 2
   Definizzjonijiet
   Għall-finijiet ta’ din id-Deċiżjoni, id-definizzjonijiet li ġejjin għandhom japplikaw:

               (a)

               “interoperabbiltà” tfisser il-kapaċità ta’ organizzazzjonijiet dispari u diversi li jinteraġixxu lejn miri komuni miftiehma u ta’ benefiċċju reċiproku, li jinvolvu l-qsim ta’ informazzjoni u għarfien bejn l-organizzazzjonijiet, permezz tal-proċessi tan-negozju li huma jappoġġjaw, bl-użu tal-iskambju ta’ data bejn is-sistemi tal-ICT rispettivi tagħhom;

               (b)

               “soluzzjonijiet” tfisser oqfsa komuni, servizzi komuni u għodod ġeneriċi;

               (c)

               “oqfsa komuni” tfisser strateġiji, speċifikazzjonijiet, linji gwida u metodi u dokumenti simili;

               (d)

               “servizzi komuni” tfisser applikazzjonijiet operattivi u infrastrutturi ta’ natura ġenerika li jissodisfaw rekwiżiti tal-utent komuni fil-firxa tal-oqsma ta’ politika;

               (e)

               “għodod ġeneriċi” tfisser pjattaformi ta’ referenza, pjattaformi kondiviżi u kollaborattivi, komponenti komuni u elementi bażiċi simili li jilħqu r-rekwiżiti tal-utent komuni fil-firxa tal-oqsma ta’ politika;

               (f)

               “azzjonijiet” tfisser studji, proġetti u miżuri ta’ akkumpanjament;

               (g)

               “miżuri ta’ akkumpanjament” tfisser miżuri strateġiċi u ta’ sensibilizzazzjoni, miżuri li jappoġġjaw il-ġestjoni tal-programm ISA u miżuri relatati mal-qsim ta’ esperjenza u mal-iskambju u l-promozzjoni ta’ prattiki tajba.

         Artikolu 3
   Attivitajiet
   Il-programm ISA għandu jappoġġja u jippromwovi:

               (a)

               l-istabbiliment u t-titjib ta’ oqfsa komuni li jappoġġjaw l-interoperabbiltà transkonfinali u transsettorjali;

               (b)

               il-valutazzjoni tal-implikazzjonijiet tal-ICT ta’ leġiżlazzjoni Komunitarja proposta jew adottata u l-ippjanar għall-introduzzjoni ta’ sistemi tal-ICT biex jappoġġjaw l-implimentazzjoni ta’ leġiżlazzjoni bħal din;

               (c)

               l-operat u t-titjib ta’ servizzi komuni eżistenti u l-istabbiliment, l-industrijalizzazzjoni, l-operat u t-titjib ta’ servizzi komuni ġodda, inkluża l-interoperabbiltà ta’ infrastrutturi public key (Public Key Infrastructures, PKI);

               (d)

               it-titjib ta’ għodod ġeneriċi riutilizzabbli eżistenti u l-istabbiliment, it-twassil u t-titjib ta’ għodod ġeneriċi riutilizzabbli ġodda.

         Artikolu 4
   Prinċipji ġenerali
   L-azzjonijiet imnedija jew li jitkomplew taħt il-programm ISA għandhom ikunu bbażati fuq il-prinċipji li ġejjin:

               (a)

               in-newtralità u l-adattabbiltà teknoloġika;

               (b)

               il-ftuħ;

               (c)

               l-użu mill-ġdid;

               (d)

               il-privatezza u l-protezzjoni tad-data personali; u

               (e)

               is-sigurtà.

         Artikolu 5
   Azzjonijiet
   1.   Il-Komunità għandha, b’kooperazzjoni mal-Istati Membri, timplimenta l-azzjonijiet speċifikati fil-programm ta’ ħidma li jkompli f‘serje ta’ stadji stabbilit fl-Artikolu 9, skont ir-regoli ta’ implimentazzjoni stabbiliti fl-Artikolu 8. Azzjonijiet bħal dawn għandhom ikunu implimentati mill-Kummissjoni.
   2.   Studju għandu jkollu fażi waħda u jiġi konkluż bir-rapport finali.
   3.   Proġett għandu, fejn xieraq, ikollu tliet fażijiet:

               (a)

               il-fażi tal-bidu, li twassal għall-istabbiliment tad-dokument tal-proġett;

               (b)

               il-fażi tat-twettiq, li tmiemha għandu jkun immarkat b’rapport tat-twettiq; u

               (c)

               il-fażi operattiva, li tibda meta ssir disponibbli soluzzjoni għall-użu.

         Il-fażijiet rilevanti tal-proġett għandhom ikunu ddefiniti meta l-azzjoni tkun inkluża fil-programm ta’ ħidma li jkompli f’serje ta’ stadji.
   4.   L-impliemtazzjoni tal-programm ISA għandha tkun appoġġjata minn miżuri ta’ akkumpanjament.
   Artikolu 6
   Dokument tal-proġett u rapport ta’ eżekuzzjoni
   1.   Id-dokument tal-proġett għandu jinkludi deskrizzjoni ta’:

               (a)

               il-kamp ta’ applikazzjoni, l-għanijiet u l-problema jew l-opportunità, inklużi l-benefiċjarji u l-benefiċċji mistennija ta’ soluzzjoni u l-indikaturi kwantitattivi u kwalitattivi biex jitkejlu benefiċċji bħal dawn;

               (b)

               il-metodu, inklużi l-aspetti organizzattivi tal-proġett, bħal fażijiet, l-ammonti ta’ produzzjoni u stadji sinifikanti, u miżuri biex tkun iffaċilitata l-komunikazzjoni multilingwi;

               (c)

               il-partijiet interessati u l-utenti, u l-istruttura ta’ governanza relatata;

               (d)

               dettalji tas-soluzzjoni, inklużi l-koerenza u d-dipendenzi tagħha fir-rigward ta’ soluzzjonijiet oħrajn, tqassim tal-ispejjeż antiċipati, l-iskedar u r-rekwiżiti u stima tal-ispejjeż totali tad-dritt ta’ proprjetà, inklużi l-ispejjeż operattivi annwali;

               (e)

               il-karatteristiċi tas-soluzzjoni; u

               (f)

               il-limiti, inklużi r-rekwiżiti ta’ sigurtà u ta’ protezzjoni tad-data.

         2.   Ir-rapport ta’ eżekuzzjoni għandu jinkludi deskrizzjoni ta’:

               (a)

               il-kamp ta’ applikazzjoni, l-għanijiet u l-problema jew opportunità mkejlin skont id-dokument tal-proġett;

               (b)

               l-effikaċja tal-proġett, inkluż il-kejl tal-kisbiet, spejjeż li jsiru, skedar reali u rekwiżiti skont id-dokument tal-proġett, analiżi tad-dħul mistenni fuq l-investiment u l-ispejjeż totali tad-dritt ta’ proprjetà, inklużi l-ispejjeż operattivi annwali;

               (c)

               aspetti organizzattivi, inkluża l-adattabbiltà tal-istruttura ta’ governanza applikata u, fejn xieraq, rakkomandazzjonijiet dwar struttura ta’ governanza ta’ wara t-twettiq;

               (d)

               fejn xieraq, il-pjan propost għall-introduzzjoni tas-soluzzjoni għall-fażi operattiva u l-indikaturi tal-livell tas-servizz; u

               (e)

               l-utent finali u l-materjal ta’ għajnuna teknika disponibbli.

         Artikolu 7
   Soluzzjonijiet
   1.   Għandhom ikunu stabbiliti u miżmumin oqfsa komuni permezz ta’ studji.
   L-istudji għandhom iservu wkoll bħala mezz ta’ appoġġ tal-valutazzjoni tal-implikazzjonijiet tal-ICT tal-leġiżlazzjoni Komunitarja proposta jew adottata u l-ippjanar għall-introduzzjoni ta’ soluzzjonijiet li jappoġġjaw l-implimentazzjoni ta’ leġiżlazzjoni bħal din.
   2.   L-istudji għandhom jiġu ppubblikati u ppreżentati lill-kumitati tal-Parlament Ewropew responsabbli bħala bażi għal kwalunkwe emenda leġiżlattiva fil-futur biex tiġi żgurata l-interoperabbiltà tas-sistemi ICT mill-amministrazzjonijiet pubbliċi Ewropej.
   3.   Għandhom ikunu stabbiliti u miżmumin għodod ġeneriċi permezz ta’ proġetti. Il-proġetti għandhom ikunu wkoll mezz kif ikunu stabbiliti, industrijalizzati, operati u miżmumin servizzi komuni.
   Artikolu 8
   Regoli ta’ implimentazzjoni
   1.   Fl-implimentazzjoni tal-programm ISA għandhom jiġu debitament meqjusal-Istrateġija Ewropea għall-Interoperabbiltà u l-Qafas Ewropew għall-Interoperabbiltà.
   2.   Għandu jiġi mħeġġeġ l-involviment tal-akbar numru possibbli ta’ Stati Membri fi studju jew fi proġett. L-istudju jew il-proġett għandu jkun miftuħ għall-aċċess f’kull stadju, u l-Istati Membri li ma jkunux involuti f’xi studju jew proġett għandhom jiġu inkoraġġiti jissieħbu fi stadju aktar tard.
   3.   Sabiex tkun żgurata l-interoperabbiltà bejn is-sistemi nazzjonali u dawk tal-Komunità, għandhom jiġu speċifikati oqfsa komuni, servizzi komuni u għodod ġeneriċi b’referenza għall-istandards Ewropej eżistenti jew speċifikazzjonijiet li huma jew disponibbli b’mod pubbliku jew miftuħa għall-iskambju tal-informazzjoni u l-integrazzjoni tas-servizzi.
   4.   L-istabbiliment jew it-titjib ta’ soluzzjonijiet għandu, fejn xieraq, jibni fuq jew ikun akkumpanjat mill-qsim tal-esperjenza u mill-iskambju u l-promozzjoni tal-aħjar prattika.
   5.   Sabiex tkun evitata d-duplikazzjoni u jitħaffef l-istabbiliment tas-soluzzjonijiet, ir-riżultati miksuba permezz ta’ inizjattivi rilevanti oħra tal-Komunità jew tal-Istati Membri għandhom ikunu kkunsidrati, fejn xieraq.
   Sabiex ikunu massimizzati s-sinerġiji u jkunu żgurati sforzi komplementarji u kkombinati, l-azzjonijiet għandhom, fejn xieraq, ikunu kkordinati ma’ inizjattivi Komuniatarji oħra.
   6.   Il-bidu tal-azzjonijiet, id-definizzjoni tal-fażijiet ta’ dawn l-azzjonijiet u l-istabbiliment tad-dokumenti tal-proġetti u tar-rapporti ta’ eżekuzzjoni għandhom jitwettqu u jkunu sorveljati mill-Kummissjoni bħala parti mill-implimentazzjoni tal-programm ta’ ħidma li jkompli f’serje ta’ stadji stabbilit skont l-Artikolu 9.
   Artikolu 9
   Programm ta’ ħidma li jkompli f’serje ta’ stadji
   1.   Il-Kummissjoni għandha tistabbilixxi programm ta’ ħidma li jkompli f‘serje ta’ stadji biex timplimenta l-azzjonijiet, għall-perijodu kollu tal-applikazzjoni ta’ din id-Deċiżjoni.
   2.   Il-Kummissjoni għandha tapprova l-programm ta’ ħidma li jkompli f’serje ta’ stadji u, tal-inqas darba fis-sena, kwalunkwe emenda għalih.
   3.   Mingħajr preġudizzju għall-Artikolu 10(4), il-proċedura tal-amministrazzjoni msemmija fl-Artikolu 12(2) għandha tapplika fir-rigward tal-approvazzjoni mill-Kummissjoni tal-programm ta’ ħidma li jkompli f’serje ta’ stadji u kwalunkwe emenda għalih.
   4.   Għal kull azzjoni, il-programm ta’ ħidma li jkompli f’serje ta’ stadji għandu, fejn xieraq, jinkludi:

               (a)

               deskrizzjoni tal-kamp ta’ applikazzjoni, l-għanijiet, il-problema jew l-opportunità, il-benefiċjarji u l-benefiċċji mistennija u l-metodu organizzattiv u tekniku;

               (b)

               diviżjoni tal-ispejjeż antiċipati u, fejn xieraq, il-punti tal-wasla li jridu jintlaħqu.

         5.   Proġett jista’ jkun inkluż fil-programm ta’ ħidma li jkompli f’serje ta’ stadji fi kwalunkwe waħda mill-fażijiet tiegħu.
   Artikolu 10
   Dispożizzjonijiet baġitarji
   1.   Il-fondi għandhom ikunu rilaxxati fuq il-bażi li jinkisbu l-objettivi intermedji speċifiċi li ġejjin:

               (a)

               għall-bidu ta’ studju, miżura ta’ akkumpanjament jew il-fażi tal-bidu ta’ proġett, l-inklużjoni tal-azzjoni fil-programm ta’ ħidma li jkompli f’serje ta’ stadji;

               (b)

               għall-bidu tal-fażi tal-eżekuzzjoni ta’ proġett, id-dokument tal-proġett;

               (c)

               għall-bidu tal-fażi operattiva sussegwenti ta’ proġett, ir-rapport tal-eżekuzzjoni.

         2.   L-objettivi intermedji li għandhom jintlaħqu waqt il-fażi tal-eżekuzzjoni u waqt il-fażi operattiva, jekk ikun hemm, għandhom jiġu ddefiniti fil-programm ta’ ħidma li jkompli f’serje ta’ stadji.
   3.   Meta proġett ikun inkluż fil-programm ta’ ħidma li jkompli f’serje ta’ stadji fil-fażi tal-eżekuzzjoni jew operattiva tiegħu, il-fondi għandhom jiġu rilaxxati mal-inklużjoni ta’ dak il-proġett fil-programm ta’ ħidma li jkompli f’serje ta’ stadji.
   4.   L-emendi għall-programm ta’ ħidma li jkompli f’serje ta’ stadji li jikkonċernaw l-allokazzjonijiet baġitarji ta’ aktar minn EUR 400 000 għal kull azzjoni għandhom jiġu adottati skont il-proċedura tal-amministrazzjoni msemmija fl-Artikolu 12(2).
   5.   Il-programm ISA għandu jkun implimentat skont ir-regoli Komunitarji tal-akkwist pubbliku.
   Artikolu 11
   Kontribuzzjoni finanzjarja Komunitarja
   1.   L-istabbiliment u t-titjib ta’ oqfsa komuni u għodod ġeneriċi għandhom ikunu ffinanzjati b’mod sħiħ mill-programm ISA. L-użu ta’ oqfsa u għodod bħal dawn għandu jkun iffinanzjat mill-utenti.
   2.   L-istabbiliment, l-industrijalizzazzjoni u t-titjib ta’ servizzi komuni għandhom ikunu ffinanzjati b’mod sħiħ mill-programm ISA. L-operat ta’ servizzi bħal dawn għandu jkun iffinanzjat b’mod sħiħ mill-programm ISA sakemm l-użu tagħhom iservi l-interessi Komunitarji. F’każijiet oħrajn, l-użu ta’ dawk is-servizzi, inkluż l-operat tagħhom fuq bażi deċentralizzata, għandu jiġi ffinanzjat mill-utenti.
   3.   Il-miżuri ta’ akkumpanjament għandhom ikunu ffinanzjati b’mod sħiħ mill-programm ISA.
   Artikolu 12
   Kumitat
   1.   Il-Kummissjoni għandha tkun megħjuna mill-Kumitat dwar Soluzzjonijiet ta’ Interoperabbiltà għall-Amministrazzjonijiet Pubbliċi Ewropej (il-Kumitat tal-ISA).
   2.   Meta ssir referenza għal dan il-paragrafu, għandhom japplikaw l-Artikoli 4 u 7 tad-Deċiżjoni 1999/468/KE, filwaqt li jitqiesu d-dispożizzjonijiet tal-Artikolu 8 tagħha.
   3.   Il-perijodu stabbilit fl-Artikolu 4(3) tad-Deċiżjoni 1999/468/KE għandu jkun iffissat għal wieħed ta’ tliet xhur.
   Artikolu 13
   Monitoraġġ u evalwazzjoni
   1.   Il-Kummissjoni għandha tissorvelja regolarment l-implimentazzjoni tal-programm ISA. Hija għandha tesplora s-sinerġiji ma’ programmi Komunitarji komplementari.
   Il-Kummissjoni għandha tirrapporta annwalment lill-Kumitat tal-ISA dwar l-implimentazzjoni tal-programm ISA.
   2.   Is-soluzzjonijiet għandhom ikunu soġġetti għal reviżjoni kull sentejn.
   3.   Il-programm ISA għandu jkun soġġett għal evalwazzjoni interim u evalwazzjoni finali, u r-riżultati tagħhom għandhom ikunu kkomunikati lill-Parlament Ewropew u lill-Kunsill sal-31 ta’ Diċembru 2012 u l-31 ta’ Diċembru 2015 rispettivament. F’dan il-kuntest, il-kumitat responsabbli tal-Parlament Ewropew jista’ jistieden lill-Kummissjoni biex tippreżenta r-riżultati tal-evalwazzjoni u twieġeb mistoqsijiet li jsirulha mill-membri tagħha.
   L-evalwazzjonijiet għandhom jeżaminaw kwistjonijiet bħar-rilevanza, l-effikaċja, l-effiċjenza, l-utilità, is-sostenibbiltà u l-koerenza tal-azzjonijiet tal-programm ISA u għandhom jivvalutaw il-prestazzjoni f’relazzjoni mal-għan tal-programm ISA u l-programm ta’ ħidma li jkompli f’serje ta’ stadji. L-evalwazzjoni finali għandha, barra minn hekk, teżamina sa fejn il-programm ISA laħaq l-għan tiegħu.
   L-evalwazzjonijiet għandhom jeżaminaw ukoll il-benefiċċji tal-azzjonijiet lill-Komunità għall-avvanz tal-linji ta’ politika komuni, jidentifikaw oqsma għal titjib potenzjali u jivverifikaw sinerġiji ma’ inizjattivi Komunitarji oħrajn fil-qasam tal-interoperabbiltà transkonfinali u transsettorjali.
   Artikolu 14
   Interazzjoni mal-partijiet interessati
   Il-Kummissjoni għandha tlaqqa’ lill-partijiet interessati rilevanti bil-għan li jkun hemm skambju ta’ opinjonijiet bejniethom u mal-Kummissjoni dwar kwistjonijiet indirizzati mill-programm ISA. Għal dan il-għan, il-Kummissjoni għandha torganizza konferenzi, workshops u laqgħat oħra. Il-Kummissjoni għandha wkoll tagħmel użu minn pjattaformi interattivi elettroniċi u tista’ tuża kwalunkwe mezz ieħor għall-interazzjoni li tqis li jkun xieraq.
   Artikolu 15
   Kooperazzjoni internazzjonali
   1.   Il-programm ISA għandu jkun miftuħ għall-parteċipazzjoni, fil-qafas tal-ftehimiet rispettivi tagħhom mal-Komunità, mill-pajjiżi taż-Żona Ekonomika Ewropea u l-pajjiżi kandidati.
   2.   Il-kooperazzjoni ma’ pajjiżi terzi oħrajn u ma’ organizzazzjonijiet u korpi internazzjonali għandha tkun imħeġġa, b’mod partikolari fil-qafas tas-Sħubija Ewro-Mediterranja u u tas-Sħubija tal-Lvant u mal-pajjiżi ġirien, b’mod partikolari dawk tal-Balkani tal-Punent u tar-reġjun tal-Baħar l-Iswed. L-ipejjeż relatati m’għandhomx ikunu koperti mill-programm ISA.
   3.   Il-programm ISA għandu jippromwovi, fejn xieraq, l-użu mill-ġdid tas-soluzzjonijiet tiegħu minn pajjiżi terzi.
   Artikolu 16
   Inizjattivi mhux Komunitarji
   Mingħajr ħsara għal politiki Komunitarji oħrajn, is-soluzzjonijiet stabbiliti jew operati mill-programm ISA jistgħu jintużaw minn inizjattivi mhux Komunitarji, bil-kondizzjoni li ma jkun hemm l-ebda spejjeż żejda għall-baġit ġenerali tal-Unjoni Ewropea u l-għan Komunitarju prinċipali tas-soluzzjoni ma jiġix kompromess.
   Artikolu 17
   Dispożizzjonijiet finanzjarji
   1.   Il-pakkett finanzjarju għall-implimentazzjoni tal-azzjoni Komunitarja taħt din id-Deċiżjoni għall-perijodu mill-1 ta’ Jannar 2010 sal-31 ta’ Diċembru 2015 għandu jkun stabbilit għal EUR 164 100 000, li minnhom EUR 103 500 000 huma għall-perijodu mill-1 ta’ Jannar 2010 sal-31 ta’ Diċembru 2013.
   Għall-perijodu wara l-31 ta’ Diċembru 2013, l-ammont għandu jitqies ikkonfermat jekk ikun konsistenti għal din il-fażi mal-qafas finanzjarju fis-seħħ għall-perijodu li jibda fl-2014.
   2.   L-approprijazzjonijiet annwali għandhom ikunu awtorizzati mill-awtorità baġitarja fil-limiti tal-qafas finanzjarju.
   Artikolu 18
   Dħul fis-seħħ
   Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
   Hija għandha tapplika mill-1 ta’ Jannar 2010 sal-31 ta’ Diċembru 2015.

      Magħmul fi Strasburgu, is-16 ta’ Settembru 2009.

            Għall-Parlament Ewropew

            Il-President

         J. BUZEK

            Għall-Kunsill

            Il-President

         C. MALMSTRÖM

      (1)  L-Opinjoni tal-25 ta’ Frar 2009 (għadha ma ġietx ippubblikata fil-Ġurnal Uffiċjali).

      (2)  ĠU C 200, 25.8.2009, p. 58.

      (3)  L-Opinjoni tal-Parlament Ewropew tat-22 ta’ April 2009 (għadha ma ġietx ippubblikata fil-Ġurnal Uffiċjali) u d-Deċiżjoni tal-Kunsill tas-27 ta’ Lulju 2009.

      (4)  ĠU C 291 E, 30.11.2006, p. 133.

      (5)  ĠU L 144, 30.4.2004, p. 62 (Deċiżjoni li tinsab fil-ĠU L 181, 18.5.2004, p. 25).

      (6)  ĠU L 203, 3.8.1999, p. 1.

      (7)  ĠU L 203, 3.8.1999, p. 9.

      (8)  ĠU L 310, 9.11.2006, p. 15.

      (9)  ĠU L 184, 17.7.1999, p. 23.

      (10)  ĠU C 139, 14.6.2006, p. 1.


                  23.12.2016

                  MT

                  Il-Ġurnal Uffiċjali tal-Unjoni Ewropea

                  C 482/169

            P7_TA(2014)0035
      Emenda tar-Regoli ta' Proċedura tal-Parlament dwar it-tneħħija u l-ħarsien tal-immunità parlamentari
      Deċiżjoni tal-Parlament Ewropew tas-16 ta' Jannar 2014 dwar l-emenda tar-Regoli ta’ Proċedura tal-Parlament dwar it-tneħħija u l-ħarsien tal-immunità parlamentari (2013/2031(REG))
      (2016/C 482/28)

         Il-Parlament Ewropew,

                  —

                  wara li kkunsidra l-ittra tal-President tal-Kumitat għall-Affarijiet Legali tad-9 ta’ Novembru 2012,

                  —

                  wara li kkunsidra l-Artikoli 211 u 212 tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Affarijiet Kostituzzjonali u l-opinjoni tal-Kumitat għall-Affarijiet Legali (A7-0012/2014),

                  1.

                  Jiddeċiedi li jemenda r-Regoli ta’ Proċedura tiegħu kif jidher hawn taħt;

                  2.

                  Ifakkar li dawn l-emendi jidħlu fis-seħħ fl-ewwel ġurnata tas-sessjoni parzjali li jmiss;

                  3.

                  Jagħti istruzzjonijiet lill-President tiegħu biex jgħaddi din id-deċiżjoni lill-Kunsill u lill-Kummissjoni għal skopijiet ta’ informazzjoni.

         Emenda 1

         Regoli ta' Proċedura tal-Parlament Ewropew

         Artikolu 5 – paragrafu 5a (ġdid)

                     Test fis-seħħ

                     Emenda

                        1a.

                        L-immunità parlamentari mhix privileġġ personali ta' Membru imma garanzija tal-indipendenza tal-Parlament kollu kemm hu u tal-Membri tiegħu.

         Emenda 2

         Regoli ta' Proċedura tal-Parlament Ewropew

         Artikolu 6 – paragrafu 1

                     Test fis-seħħ

                     Emenda

                  1.   Fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament
                        għandu qabel kollox
                      iħares l-integrità tiegħu bħala assemblea leġislattiva demokratika u jiżgura l-indipendenza tal-Membri tiegħu fil-qadi ta' dmirijiethom.

                  1.   Fl-eżerċizzju tas-setgħat tiegħu f'dak li għandu x'jaqsam ma' privileġġi u immunitajiet, il-Parlament
                        jaġixxi biex
                      iħares l-integrità tiegħu bħala assemblea leġislattiva demokratika u jiżgura l-indipendenza tal-Membri tiegħu fil-qadi ta' dmirijiethom
                        Kull talba għat-tneħħija tal-immunità għandha tkun ivvalutata skont it-termini tal-Artikoli 7, 8 u 9 tal-Protokoll dwar il-Privileġġi u l-Immunitajiet tal-Unjoni Ewropea u skont il-prinċipji li hemm riferiment għalihom f'dan l-Artikolu.

         Emenda 3

         Regoli ta' Proċedura tal-Parlament Ewropew

         Artikolu 6 – paragrafu 2

                     Test fis-seħħ

                     Emenda

                        2.

                        Kull talba indirizzata lill-President minn awtorità kompetenti ta' Stat Membru sabiex titneħħa l-immunità ta' xi Membru għandha tiġi mħabbra fil-Parlament u rriferuta lill-kumitat responsabbli.

                        imħassar

         Emenda 4

         Regoli ta' Proċedura tal-Parlament Ewropew

         Artikolu 6 – paragrafu 3

                     Test fis-seħħ

                     Emenda

                        3.

                        Kull talba indirizzata lill-President minn Membru jew ex-Membru biex jiddefendi privileġġi u immunitajiet għandha tiġi mħabbra fil-Parlament u rriferuta lill-kumitat responsabbli.

                        imħassar

         Emenda 5

         Regoli ta' Proċedura tal-Parlament Ewropew

         Artikolu 6 – paragrafu 4

                     Test fis-seħħ

                     Emenda

                        4.

                        F'każ ta' urġenza, f'ċirkustanzi fejn Membru jiġi arrestat jew fejn tinżamm il-libertà ta' moviment tiegħu bi ksur apparenti tal-privileġġi u l-immunitajiet tiegħu, il-President, wara li jkun ħa l-parir tal-president u tar-rapporteur tal-kumitat responsabbli, jista' jieħu inizjattiva biex jikkonferma l-privileġġi u l-immunitajiet tal-Membru kkonċernat. Il-President għandu jinnotifika lill-kumitat b'dik l-inizjattiva u jgħarraf lill-Parlament.

                        imħassar

         Emenda 6

         Regoli ta' Proċedura tal-Parlament Ewropew

         Artikolu 6 – paragrafu 4a (ġdid)

                     Test fis-seħħ

                     Emenda

                        4a.

                        Meta jkun meħtieġ li Membru jidher bħala xhud jew li jixhed bħala espert, ma jkunx hemm għalfejn issir talba għat-tneħħija tal-immunità kemm-il darba:

                              —

                                    li ma jkunux obbligati jidhru f'data u f'ħin li ma jippermettilhomx iwettqu d-dmirijiet parlamentari tagħhom, jew jagħmluhielhom diffiċli li jwettqu dawk id-dmirjiet, jew li se jkunu jistgħu jagħtu stqarrija bil-miktub jew b'xi forma oħra li ma tkunx tagħmilha diffiċli għalihom li jwettqu d-dmirijiet parlamentari tagħhom; u

                              —

                                    li ma jkunux obbligati jixhdu dwar informazzjoni miksuba b'mod kunfidenzjali fl-eżerċizzju tal-mandat tagħhom u li hu ma jkunux iħossu li għandhom jagħtu.

         Emenda 7

         Regoli ta' Proċedura tal-Parlament Ewropew

         Artikolu 6a (ġdid)

                     Test fis-seħħ

                     Emenda

                        Artikolu 6a

                        Ħarsien tal-privileġġi u l-immunità

                        1.

                        Fil-każijiet fejn il-privileġġi u l-immunitajiet ta' Membru jew ex-Membru jkun allegat li ġew miksura mill-awtoritajiet ta' Stat Membru, tista' ssir talba għal deċiżjoni tal-Parlament dwar jekk fil-fatt kienx hemm ksur ta' dawk il-privileġġi u immunitajiet skont it-termini tal-Artikolu 7(-1).

                        2.

                        B'mod partikolari, tali talba għall-ħarsien tal-privileġġi u l-immunitajiet tista' ssir jekk jitqies li ċ-ċirkostanzi jikkostitwixxu restrizzjoni amministrattiva jew ta' xort' oħra fuq il-moviment liberu ta' Membri li jivvjaġġaw lejn jew mill-post tal-laqgħa tal-Parlament jew fuq l-opinjoni espressa jew vot mixħut fit-twettiq ta' dmirijiethom, jew li jkunu jinkwadraw ruħhom fl-ambitu tal-Artikolu 9 tal-Protokoll dwar il-Privileġġi u l-Immunitajiet tal-Unjoni Ewropea.

                        3.

                        Talba għall-ħarsien tal-privileġġi u l-immunitajiet ta' Membru ma titqiesx ammissibbli jekk talba għal tneħħija jew ħarsien tal-immunità ta' dak il-Membru tkun ġa ġiet riċevuta f'dak li għandu x'jaqsam mal-istess proċedimenti legali, kemm jekk ittieħdet deċiżjoni kemm jekk le f'dak iż-żmien.

                        4.

                        L-ebda konsiderazzjoni oħra ma tingħata lil talba għall-ħarsien tal-privileġġi u l-immunitajiet ta' Membru jekk it-talba għat-tneħħija tal-immunità ta' dak il-Membru tasal b'rabta mal-istess proċedimenti legali.

                        5.

                        F'każijiet fejn deċiżjoni tkun ittieħdet li ma jkunux imħarsin il-privileġġi u l-immunitajiet ta' Membru, il-Membru jista' jagħmel talba għar-rikunsiderazzjoni tad-deċiżjoni, billi jippreżenta evidenza ġdida. It-talba għar-rikunsiderazzjoni għandha tkun inammissibbli jekk ikunu nbdew proċedimenti kontra d-deċiżjoni skont l-Artikolu 263 tat-Trattat dwar il-Funzjonament tal-Unjoni Ewropea, jew jekk il-President iqis li l-evidenza l-ġdida preżentata ma tkunx suffiċjentement sostanzjali li titlob għar-rikunsiderazzjoni.

         Emenda 8

         Regoli ta' Proċedura tal-Parlament Ewropew

         Artikolu 6b (ġdid)

                     Test fis-seħħ

                     Emenda

                        Artikolu 6b

                        Azzjoni urġenti mill-President għall-asserzjoni tal-immunità

                        1.

                        Bħala kwestjoni ta' urġenza, meta jkun hemm ċirkostanzi li fihom jiġi arrestat Membru jew il-libertà tiegħu jew tagħha tal-moviment tkun tnaqqset f'dak li jkun jidher bħala ksur tal-privileġġi u l-immunitajiet tal-Membru, il-President, wara li jikkonsulta mal-President u mar-rapporteur tal-kumitat responsabbli, jista' jieħu inizjattiva għall-asserzjoni tal-privileġġi u l-immunitajiet tal-Membru kkonċernat. Il-President għandu jinnotifika lill-kumitat b'dik l-inizjattiva u jgħarraf lill-Parlament.

                        2.

                        Meta l-President jagħmel użu mis-setgħat mogħtija lilu mill-paragrafu 1, il-kumitat responsabbli għandu jieħu nota tal-inizjattiva tal-President fil-laqgħa li jkun imiss tiegħu. Jekk il-kumitat iħoss li jkun meħtieġ, dan jista' jħejji rapport biex jitressaq quddiem il-Parlament.

         Emenda 9

         Regoli ta' Proċedura tal-Parlament Ewropew

         Artikolu 7 – paragrafu - 1 (ġdid)

                     Test fis-seħħ

                     Emenda

                        -1.

                        Kull talba indirizzata lill-President minn awtorità kompetenti ta’ Stat Membru għat-tneħħija tal-immunità ta’ xi Membru, jew minn Membru jew xi ħadd li kien Membru sabiex jitħarsu l-privileġġi u l-immunitajiet, għandha titħabbar fil-Parlament u tkun riferuta lill-kumitat responsabbli.

         Emenda 10

         Regoli ta' Proċedura tal-Parlament Ewropew

         Artikolu 7 – paragrafu 1

                     Test fis-seħħ

                     Emenda

                  1.   Il-kumitat
                        responsabbli
                      għandu jikkunsidra mingħajr dewmien
                        u skond l-ordni li fih tressqu t-talbiet
                      għat-tneħħija ta' l-immunità jew it-talbiet għall-ħarsien
                        ta' l-immunità u
                      tal-privileġġi.

                  1.   Il-kumitat għandu jikkunsidra mingħajr dewmien
                        , imma billi titqies il-komplessità relattiva tagħhom, it-talbiet
                      għat-tneħħija tal-immunità jew it-talbiet għall-ħarsien tal-privileġġi
                        u tal-immunitajiet
                     .

         Emenda 11

         Regoli ta' Proċedura tal-Parlament Ewropew

         Artikolu 7 – paragrafu 3

                     Test fis-seħħ

                     Emenda

                  3.   Il-kumitat jista' jitlob lill-awtorità kkonċernata għal informazzjoni jew spjegazzjoni li l-kumitat iqis li hija meħtieġa sabiex ikun jista' jifforma opinjoni dwar għandhiex l-immunità tiġi mneħħija jew imħarsa.
                        Il-Membru kkonċernat għandu jingħata l-opportunità li jinstema', jista' jippreżenta dokumenti jew evidenza bil-miktub li jħoss li huma meħtieġa. Huwa jista' jkun rappreżentat minn membru ieħor.

                  3.   Il-kumitat jista' jitlob lill-awtorità kkonċernata għal informazzjoni jew spjegazzjoni li l-kumitat iqis li hija meħtieġa sabiex ikun jista' jifforma opinjoni dwar għandhiex l-immunità tiġi mneħħija jew imħarsa.

         Emenda 12

         Regoli ta' Proċedura tal-Parlament Ewropew

         Artikolu 7 – paragrafu 3a (ġdid)

                     Test fis-seħħ

                     Emenda

                        3a.

                        Il-Membru kkonċernat għandu jingħata l-opportunità li jinstema', jista' jippreżenta dokumenti jew evidenza bil-miktub li jħoss li huma meħtieġa. Huwa jista' jkun rappreżentat minn Membru ieħor.

                        Il-Membru ma għandux ikun preżenti matul id-dibattiti dwar it-talba għat-tneħħija jew il-ħarsien tal-immunità tiegħu, ħlief għas-smigħ innifsu.

                        Il-President tal-Kumitat għandu jistieden lill-Membru għas-smigħ, billi jindika d-data u l-ħin. Il-Membru jista’ jirrinunzja d-dritt tiegħu li jipparteċipa fis-smigħ.

                        Jekk il-Membru ma jipparteċipax fis-smigħ wara dik l-istedina, jitqies li rrinunzja dak il-jedd li jkun mismugħ, sakemm ma jitlobx li jkun eżonerat mis-smigħ f’dik id-data u ħin kif proposti, u jagħti r-raġunijiet. Il-President tal-Kumitat għandu jagħti deċiżjoni dwar jekk tali talba li dak li jkun ikun skużat tintlaqax fid-dawl tar-raġunijiet mogħtija, u ma jkun permess l-ebda appell fuq dan il-punt.

                        Jekk il-President tal-Kumitat jilqa’ t-talba għal eżoneru, allura jistieden lill-Membru jinstema’ f’data u ħin ġodda. Jekk il-Membru jonqos li jimxi mat-tieni stedina li jinstema’, il-proċedura tissokta mingħajr ma jinstema’ l-Membru. Ebda talba oħra għal eżoneru, jew għas-smigħ, ma tintlaqa’ minn dan l-istadju ’l quddiem.

         Emenda 13

         Regoli ta' Proċedura tal-Parlament Ewropew

         Artikolu 7 – paragrafu 5

                     Test fis-seħħ

                     Emenda

                        5.

                        Meta jkun meħtieġ li Membru jidher bħala xhud jew li jixhed bħala espert, ma jkunx hemm għalfejn issir talba għat-tneħħija ta' l-immunità kemm-il darba:

                        imħassar

                              —

                                    il-Membru ma jkunx obbligat li jidher f'data jew f'ħin li ma jippermettulux li jaqdi – jew joħolqulu diffikultà biex jaqdi – id-dmirijet parlamentari tiegħu, jew kemm-il darba jkun jista' jipprovdi stqarrija bil-miktub jew f'kull forma oħra li ma toħloqlux diffikultà fit-twettiq tad-dmirijiet parlamentari tiegħu;

                              —

                                    il-Membru ma jkunx obbligat li jixhed dwar informazzjoni miksuba b'mod kunfidenzjali fil-qadi tal-mandat tiegħu u li hu ma jkunx iħoss li għandu jagħti.

         Emenda 14

         Regoli ta' Proċedura tal-Parlament Ewropew

         Artikolu 7 – paragrafu 6

                     Test fis-seħħ

                     Emenda

                        6.

                        F'każi li għandhom x'jaqsmu mal-ħarsien ta' l-immunità jew tal-privileġġi, il-kumitat għandu jiddikjara jekk iċ-ċirkustanzi jkunux jikkostitwixxu xkiel amministrattiv jew xkiel ieħor mqiegħed għall-moviment ħieles tal-Membri li jivvjaġġaw lejn jew mill-postijiet fejn jiltaqa' l-Parlament jew opinjoni espressa jew vot mitfugħ fit-twettiq tal-mandat jew li jaqgħu fi ħdan l-Artikolu 9 tal-Protokoll dwar Privileġġi u Immunitajiet li ma jidħlux fl-ambitu tal-liġi nazzjonali, u għandu jagħmel proposta sabiex l-awtorità konċernata tiġi mistiedna tasal għall-konklużjonijiet meħtieġa.

                        imħassar

         Emenda 15

         Regoli ta' Proċedura tal-Parlament Ewropew

         Artikolu 7 – paragrafu 10

                     Test fis-seħħ

                     Emenda

                        10.

                        Meta l-President jagħmel użu mis-setgħat mogħtija lilu mill-Artikolu 6(4), il-kumitat responsabbli għandu jkun jaf bl-inizjattiva tal-President fil-laqgħa tiegħu ta' wara. Jekk il-kumitat iħoss li huwa meħtieġ, dan jista' jħejji rapport biex jiġi mressaq quddiem il-Parlament.

                        imħassar

         Emenda 16

         Regoli ta' Proċedura tal-Parlament Ewropew

         Artikolu 7 – paragrafu 7a (ġdid)

                     Test fis-seħħ

                     Emenda

                        12a.

                        Il-kumitat għandu jistabbilixxi l-prinċipji għall-applikazzjoni ta’ dan l-Artikolu.


title: 2012/694/UE: Deċiżjoni tal-Kunsill tas- 7 ta’ Novembru 2012 li taħtar membru Lussemburgiż fil-Kumitat Ekonomiku u Soċjali Ewropew

text:
               9.11.2012

               MT

               Il-Ġurnal Uffiċjali tal-Unjoni Ewropea

               L 310/50

         DEĊIŻJONI TAL-KUNSILL
   tas-7 ta’ Novembru 2012
   li taħtar membru Lussemburgiż fil-Kumitat Ekonomiku u Soċjali Ewropew
   (2012/694/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 302 tiegħu,
   Wara li kkunsidra l-proposta tal-Gvern Lussemburgiż,
   Wara li kkunsidra l-opinjoni tal-Kummissjoni Ewropea,
   Billi:

               (1)

               Fit-13 ta’ Settembru 2010 l-Kunsill adotta d-Deċiżjoni 2010/570/UE, Euratom li taħtar il-membri tal-Kumitat Ekonomiku u Soċjali Ewropew għall-perijodu mill-21 ta’ Settembru 2010 sal-20 ta’ Settembru 2015 (1).

               (2)

               Post ta’ membru tal-Kumitat Ekonomiku u Soċjali Ewropew sar vakanti wara t-tmiem tal-mandat tas-Sur Christian ZEYEN,

         ADOTTA DIN ID-DEĊIŻJONI:
   Artikolu 1
   Is-Sur Christophe ZEEB, Conseiller à la Chambre de Commerce du Luxembourg, hu b’dan maħtur membru tal-Kumitat Ekonomiku u Soċjali Ewropew għall-bqija tal-mandat attwali, li jintemm fl-20 ta’ Settembru 2015.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, is-7 ta’ Novembru 2012.

            Għall-Kunsill

            Il-President

         A. D. MAVROYIANNIS

      (1)  ĠU L 251, 25.9.2010, p. 8.


title: 2013/514/UE: Deċiżjoni tal-Parlament Ewropew u tal-Kunsill tad- 9 ta’ Ottubru 2013 dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas- 17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (l-applikazzjoni EGF/2012/008 IT/De Tomaso Automobili mill-Italja)

text:
               22.10.2013

               MT

               Il-Ġurnal Uffiċjali tal-Unjoni Ewropea

               L 280/24

         DEĊIŻJONI TAL-PARLAMENT EWROPEW U TAL-KUNSILL
   tad-9 ta’ Ottubru 2013
   dwar il-mobilizzazzjoni tal-Fond Ewropew ta’ Aġġustament għall-Globalizzazzjoni, b’konformità mal-punt 28 tal-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-amministrazzjoni finanzjarja tajba (l-applikazzjoni EGF/2012/008 IT/De Tomaso Automobili mill-Italja)
   (2013/514/UE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea,
   Wara li kkunsidraw il-Ftehim Interistituzzjonali tas-17 ta’ Mejju 2006 bejn il-Parlament Ewropew, il-Kunsill u l-Kummissjoni dwar id-dixxiplina baġitarja u l-ġestjoni finanzjarja tajba (1), u b’mod partikulari l-punt 28 tiegħu,
   Wara li kkunsidraw ir-Regolament (KE) Nru 1927/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi l-Fond Ewropew ta’ Aġġustament għall-Globalizzazzjoni (2), u b’mod partikolari l-Artikolu 12(3) tiegħu,
   Wara li kkunsidraw il-proposta mill-Kummissjoni Ewropea,
   Billi:

               (1)

               Il-Fond Ewropew ta’ Aġġustament għall-Globalizzazzjoni (FEG) twaqqaf biex jipprovdi appoġġ addizzjonali għall-ħaddiema li jkunu ngħataw is-sensja b’riżultat ta’ bidliet strutturali kbar fl-andament tal-kummerċ dinji u biex jiġu megħjuna jerġgħu jintegraw ruħhom fis-suq tax-xogħol.

               (2)

               Il-Ftehim Interistituzzjonali tas-17 ta’ Mejju 2006 jippermetti l-mobilizzazzjoni tal-FEG sal-limitu massimu annwali ta’ EUR 500 miljun.

               (3

               L-Italja ressqet applikazzjoni fil-5 ta’ Novembru 2012 għall-mobilizzazzjoni tal-FEG, fir-rigward ta’ sensji fl-impriża De Tomaso Automobili S.p.A., u li ġiet integrata minn informazzjoni addizzjonali sal-5 ta’ Marzu 2013. Din l-applikazzjoni tikkonforma mar-rekwiżiti għad-determinazzjoni tal-kontribuzzjonijiet finanzjarji stipulati fl-Artikolu 10 tar-Regolament (KE) Nru 1927/2006. Il-Kummissjoni għalhekk qed tipproponi li timmobilizza l-ammont ta’ EUR 2 594 672.

               (4)

               Il-FEG għandu, għalhekk, jiġi mmobilizzat sabiex jipprovdi kontribuzzjoni finanzjarja għall-applikazzjoni mressqa mill-Italja,

         ADOTTAW DIN ID-DEĊIŻJONI:
   Artikolu 1
   Għall-baġit ġenerali tal-Unjoni Ewropea għas-sena finanzjarja 2013, il-Fond Ewropew ta’ Aġġustament għall-Globalizzazzjoni għandu jiġi mobilizzat biex jipprovdi s-somma ta’ EUR 2 594 672 f’approprjazzjonijiet ta’ impenn u ta’ pagament.
   Artikolu 2
   Din id-Deċiżjoni għandha tkun ippubblikata f’Il-Ġurnal Uffiċjali tal-Unjoni Ewropea.

      Magħmul fi Strasburgu, id-9 ta’ Ottubru 2013.

            Għall-Parlament Ewropew

            Il-President

         M. SCHULZ

            Għall-Kunsill

            Il-President

         V. LEŠKEVIČIUS

      (1)  ĠU C 139, 14.6.2006, p. 1.

      (2)  ĠU L 406, 30.12.2006, p. 1.